***Монгол Улсын Их Хурлын 2010 оны намрын ээлжит чуулганы Байгаль орчин, хүнс, хөдөө аж ахуйн байнгын хорооны 2011 оны 02 дугаар сарын 08-ны өдөр /Мягмар гариг/-ийн хуралдаан 11 цаг 50 минутад Төрийн ордны “В” танхимд эхлэв.***

Байнгын хорооны дарга, УИХ-ын гишүүн П.Алтангэрэл ирц, хэлэлцэх асуудлыг танилцуулж, хуралдааныг даргалав.

*Хуралдаанд ирвэл зохих 20 гишүүнээс 15 гишүүн ирж, 75.0 хувийн ирцтэй байв. Үүнд:*

***Чөлөөтэй:*** *Х.Баделхан, Д.Балдан-Очир, Л.Гүндалай, Ж.Энхбаяр.*

***Өвчтэй:*** *Х.Наранхүү.*

***Нэг. Нийслэлийн агаарын бохирдлыг бууруулах тухай хуулийн төсөл, Агаарын тухай хуульд нэмэлт, өөрчлөлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай, Гаалийн тариф, гаалийн татварын тухай хуульд нэмэлт оруулах тухай, Хувь хүний орлогын албан татварын тухай хуульд нэмэлт оруулах тухай, Аж ахуйн нэгжийн орлогын албан татварын тухай нэмэлт оруулах тухай, Нийслэлийн агаарын бохирдлыг бууруулах тухай хууль баталсантай холбогдуулан авах зарим арга хэмжээний тухай Улсын Их Хурлын тогтоолын төсөл /анхны хэлэлцүүлэг/***

 Хэлэлцэж буй асуудалтай холбогдуулан Ерөнхийлөгчийн Тамгын газрын дарга Д.Баттулга, Үндэсний аюулгүй байдлын зөвлөлийн ажлын албаны дарга Ч.Өнөрбаяр, УИХ-ын Тамгын газрын Эрх зүй, хууль тогтоомжийн хэлтсийн ахлах зөвлөх Н.Тунгалаг, зөвлөх Т.Тайшир, Байгаль орчин, хүнс, хөдөө аж ахуйн байнгын хорооны зөвлөх Д.Мягмарсүрэн, референт Б.Баярмаа, Б.Мяхдадаг нар байлцав.

Хэлэлцэх асуудалтай холбогдуулан УИХ-ын гишүүн Б.Бат-Эрдэнэ, Ц.Сэдванчиг, Д.Энхбат нар санал хэлэв.

Хуулийн төслийн анхны хэлэлцүүлэгтэй холбогдуулан УИХ-ын гишүүн Б.Бат-Эрдэнэ, Ц.Сэдванчиг, Д.Кёкүшюзан Батбаяр, Г.Баярсайхан, Н.Ганбямба, Ц.Шинэбаяр, Э.Бат-Үүл, Г.Батхүү нарын асуусан ажлын хэсгээс Д.Баттулга, Ч.Өнөрбаяр нар хариулж, тайлбар хийв.

УИХ-ын гишүүн Г.Батхүү хэлэв.

**П.Алтангэрэл:** 1.Р.Буд, Э.Бат-Үүл, Г.Баярсайхан нарын гишүүдийн гаргасан “аймгийн төвүүдийг оруулах” саналыг дэмжиж байгаа гишүүд гараа өргөнө үү.

 Зөвшөөрсөн 8

 Татгалзсан 3

 Бүгд 11

 Гишүүдийн олонхийн саналаар дэмжигдлээ.

 2.Р.Буд, Э.Бат-Үүл нарын гишүүдийн гаргасан “4.1.6.Хөдөө орон нутагт хөрөнгө оруулалт, ажлын байрыг нэмэгдүүлэх, бүсийн нэмэгдлийг олгож, хотоос хөдөө рүү шилжих таатай нөхцөлийг бүрдүүлэх” гэсэн заалт нэмэх саналыг дэмжиж байгаа гишүүд гараа өргөнө үү.

 Зөвшөөрсөн 10

 Татгалзсан 2

 Бүгд 12

 Гишүүдийн олонхийн саналаар дэмжигдлээ.

 Дээрх саналтай холбогдуулан УИХ-ын гишүүн Э.Бат-Үүл, Р.Буд нар санал хэлэв.

 3. УИХ-ын гишүүн П.Алтангэрэл, Д.Кёкүшюзан Батбаяр, Г.Баярсайхан нарын гаргасан “төслийн 4 дүгээр зүйлийн заалтуудыг үйл ажиллагаа, зарчим гэсэн хоёр хэсэгт хуваах” саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 3

 Бүгд 12

 Гишүүдийн олонхийн саналаар дэмжигдлээ.

 4.УИХ-ын гишүүн П.Алтангэрэл, Д.Кёкүшюзан Батбаяр нарын гишүүдийн гаргасан санал “төслийн 5.1 дэх хэсгийн “нийслэлийн агаарын чанарыг сайжруулах бүсийг байгаль орчны асуудал эрхэлсэн төрийн захиргааны төв байгууллага нь нийслэлийн засаг даргатай хамтран тогтоож, энэ талаар нийтэд мэдээлнэ” гэж өөрчлөх саналыг дэмжиж байгаа гишүүд гараа өргөнө үү.

 Зөвшөөрсөн 8

 Татгалзсан 4

 Бүгд 12

 Гишүүдийн олонхийн саналаар дэмжигдлээ.

 5.УИХ-ын гишүүн П.Алтангэрэл, Д.Кёкүшюзан Батбаяр, Г.Баярсайхан нарын гаргасан “төслийн 11.1.1 дэх заалтыг хасах саналыг дэмжиж байгаа гишүүд гараа өргөнө үү.

 Зөвшөөрсөн 8

 Татгалзсан 4

 Бүгд 12

 Гишүүдийн олонхийн саналаар дэмжигдлээ.

 6.УИХ-ын гишүүн П.Алтангэрэлийн гаргасан “төслийн зүйл, хэсэг, заалтын хязгаарлалтын бүс” гэснийг “агаарын чанарыг сайжруулах бүс” гэж өөрчлөх саналыг дэмжиж байгаа гишүүд гараа өргөнө үү.

 Зөвшөөрсөн 8

 Татгалзсан 4

 Бүгд 12

 Гишүүдийн олонхийн саналаар дэмжигдлээ.

 7.УИХ-ын гишүүн П.Алтангэрэл, Д.Кёкүшюзан Батбаяр нарын гаргасан “төслийн 6.1 дэх хэсэг, 10.1.3 дахь заалтын “шалгуурыг” гэснийг “шалгуурын аль нэгийг” гэж өөрчлөх дэмжиж байгаа гишүүд гараа өргөнө үү.

 Зөвшөөрсөн 8

 Татгалзсан 4

 Бүгд 12

 Гишүүдийн олонхийн саналаар дэмжигдлээ.

 8.УИХ-ын гишүүн П.Алтангэрэлийн гаргасан “төслийн 6.1.7 дахь заалтыг хасах” саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 3

 Бүгд 12

 Гишүүдийн олонхийн саналаар дэмжигдлээ.

 9. 9 дүгээр зүйлийг анхны орж ирснээр хэвээр үлдээе гэсэн саналыг дэмжиж байгаа гишүүд гараа өргөнө үү.

 Зөвшөөрсөн 7

 Татгалзсан 4

 Бүгд 11

 Гишүүдийн олонхийн саналаар дэмжигдлээ.

 УИХ-ын гишүүн П.Алтангэрэл, МАН-ын бүлгийн гаргасан “төслийн 9 дүгээр зүйлийг хасах гаргасантай холбогдуулан УИХ-ын гишүүн Э.Бат-Үүл, Г.Батхүү, Д.Энхбат нар санал хэлж, ажлын хэсгээс Д.Баттулга тайлбар хийв.

10.Хуулийн төслийн 10.1.5 дахь заалтыг хасах саналыг дэмжиж байгаа гишүүд гараа өргөнө үү.

 Зөвшөөрсөн 8

 Татгалзсан 4

 Бүгд 12

 Гишүүдийн олонхийн саналаар дэмжигдлээ.

 11.Хуулийн төслийн 10.1.12 дахь заалтыг хасах саналыг дэмжиж байгаа гишүүд гараа өргөнө үү.

 Зөвшөөрсөн 5

 Татгалзсан 6

 Бүгд 11

 Гишүүдийн олонхийн саналаар дэмжигдсэнгүй.

 12.Үндэсний аюулгүй байдлын зөвлөлийн гаргасан “13.1.Агаарын бохирдлыг бууруулах талаар төрийн бодлогын хэрэгжилтэд Үндэсний аюулгүй байдлын зөвлөлийн ажлын алба хяналт тавьж, Үндэсний аюулгүй байдлын зөвлөлийг мэдээллээр хангана” гэсэн заалт хасах саналыг дэмжиж байгаа гишүүд гараа өргөнө үү.

 Зөвшөөрсөн 7

 Татгалзсан 4

 Бүгд 11

 Гишүүдийн олонхийн саналаар дэмжигдлээ.

 13.УИХ-ын гишүүн П.Алтангэрэл, Батбаяр нарын гаргасан “14.1 дэх хэсэг нийслэлийн агаарын бохирдлыг бууруулах тухай хууль тогтоомжид заасан бүрэн эрх, хуулиар хүлээсэн үүргээ биелүүлээгүй, эсвэл хангалтгүй биелүүлсэн бол тухайн шатны албан тушаалтанд Төрийн албаны тухай хууль тогтоомжид заасан хариуцлага хүлээлгэнэ.” гэж өөрчилөх гэсэн саналтай холбогдуулан УИХ-ын гишүүн Ц.Сэдванчиг, Г.Батхүү, Ц.Сэдванчиг, Д.Энхбат санал хэлж, ажлын хэсгээс Д.Баттулга, Ч.Өнөрбаяр нар тайлбар хийв.

 Энэ заалтыг хоёрдугаар хэлэлцүүлэг дээр ярихаар тогтов.

 14.УИХ-ын гишүүн Д.Энхбат, Ц.Сэдванчиг, Н.Ганбямба нарын гаргасан “Нийслэлийн агаарын бохирдлыг бууруулах арга хэмжээний төлөвлөгөөг Засгийн газар боловсруулж, жил бүр УИХ-д батлуулж, тайлагнана” гэсэн саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 2

 Бүгд 11

 Гишүүдийн олонхийн саналаар дэмжигдлээ.

 15.УИХ-ын гишүүн Р.Будын гаргасан “7.1-ийг хасах” саналыг дэмжиж байгаа гишүүд гараа өргөнө үү.

 Зөвшөөрсөн 7

 Татгалзсан 4

 Бүгд 11

 Гишүүдийн олонхийн саналаар дэмжигдлээ.

 Дээрх саналтай холбогдуулан УИХ-ын гишүүн Г.Батхүү, Д.Энхбат нар санал хэлэв.

 Байнгын хорооны дарга, УИХ-ын гишүүн П.Алтангэрэл Намын бүлгийн гаргасан саналыг уншиж танилцуулав.

 Байнгын хорооноос гарах санал, дүгнэлтийг УИХ-ын гишүүн Г.Баярсайхан гишүүн УИХ-ын чуулганы нэгдсэн хуралдаанд танилцуулахаар тогтов.

 Байнгын хорооны дарга, УИХ-ын гишүүн П.Алтангэрэл 2010 оны ажлын тайлан, төлөвлөгөөний төсөлтэй холбогдуулан Байнгын хорооны гишүүд саналаа өгөх талаар танилцуулав.

Хуралдаан 13 цаг 40 минутад өндөрлөв.

 **Тэмдэглэлтэй танилцсан:**

БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ ДАРГА П.АЛТАНГЭРЭЛ

 **Тэмдэглэл хөтөлсөн:**

ХУРАЛДААНЫ ТЭМДЭГЛЭЛ ХӨТЛӨГЧ

Б.БАТГЭРЭЛ

**УИХ-ЫН 2010 ОНЫ НАМРЫН ЭЭЛЖИТ ЧУУЛГАНЫ БАЙГАЛЬ**

**ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ 2011 ОНЫ 02 ДУГААР САРЫН 08-НЫ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**П.Алтангэрэл:** -2011 оны 02 дугаар сарын 08-ны өдрийн хуралдаанд ирвэл зохих 20 гишүүнээс ирсэн 11 гишүүн байна. Ирц бүрдсэн тул өнөөдрийн хуралдаан нээснийг мэдэгдье.

Хуралдаанаар хэлэлцэх асуудлыг танилцуулж батлуулъя.

1.Нийслэлийн агаарын бохирдлыг бууруулах тухай хуулийн төсөл, Агаарын тухай хуульд нэмэлт, өөрчлөлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай, Гаалийн тариф, гаалийн татварын тухай хуульд нэмэлт оруулах тухай, Хувь хүний орлогын албан татварын тухай хуульд нэмэлт оруулах тухай, Аж ахуйн нэгжийн орлогын албан татварын тухай нэмэлт оруулах тухай, Нийслэлийн агаарын бохирдлыг бууруулах тухай хууль баталсантай холбогдуулан авах зарим арга хэмжээний тухай Улсын Их Хурлын тогтоолын төсөл /анхны хэлэлцүүлэг/.

2.Зарим байгалийн цогцолборт газрын хилийн заагт өөрчлөлт оруулах тухай УИХ-ын тогтоолын төсөл.

3.Гол мөрний урсац бүрэлдэх эх, усан сан бүхий газрын хамгаалалтын бүс, ойн сан бүхий газарт ашигт малтмал хайх, ашиглахыг хориглох тухай хуульд нэмэлт, өөрчлөлт оруулах тухай болон хуулийг хүчингүй болсонд тооцох тухай хуулийн төсөл.

4.Бусад асуудал дотор Байнгын хорооноос 2010 оны намрын чуулганы хугацаанд хийж гүйцэтгэсэн ажлын тайлан, 2010 оны намрын чуулганы завсарлагын хугацаанд хийх ажлын төлөвлөгөө зэрэг дөрвөн асуудлыг хэлэлцэхээр хуралдаанд санал болгож оруулж байна.

Хэлэлцэх асуудлаа баталъя.

**Б.Бат-Эрдэнэ:** -Асуулт байна. Хэлэлцэх асуудлын дараалалд бусад асуудлын хүрээнд гээд Гол мөрний урсац бүрэлдэх эх, усан сан бүхий газрын хамгаалалтын бүс, ойн сан бүхий газарт ашигт малтмал хайх, ашиглахыг хориглох тухай хуулийн төсөлтэй холбоотой асуудал орсон байна. Энэ яагаад оруулаад ирсэн бэ? Даргын зөвлөл дээр бусад асуудлын хүрээнд ямар асуудлууд оруулах вэ гэдгийг их тодорхой ярьж байж орох асуудал шүү дээ. Нэгдүгээрт тодруулах асуулт энэ байна.

Хоёрдугаарт, ер нь энэ хуулийн хэрэгжилттэй холбоотой юмыг Засгийн газраас хуруугаа байтугай хумсаа ч хөдөлгөхгүй сууж байгаад, сүүлд нь УИХ-ын гишүүдээр энэ хуулийг хүчингүй болгох хуулийн төсөл санаачлаад оруулаад ирж байна. Энд Засгийн газар нь, Их Хурал нь, ашиг сонирхлын зөрчилтэй хүмүүс бүгдээрээ нийлчихсэн байгаа нь их тодорхой харагдаад байгаа асуудал шүү дээ. Би ийм л юм асуух гээд байна.

**П.Алтангэрэл:** -УИХ-ын даргын дэргэдэх зөвлөлийн хурлаар дараагийн 7 хоногийн асуудлыг хэлэлцэх төлөвлөгөөг баталдаг. Энэ төлөвлөгөөнд Гол мөрний урсац бүрэлдэх эх, усан сан бүхий газрын хамгаалалтын бүс, Ойн сан бүхий газарт ашигт малтмал хайх, ашиглахыг хориглох тухай хуульд нэмэлт, өөрчлөлт оруулах болон хуулийг хүчингүй болсонд тооцох тухай хуулийн төслийг хэлэлцэхээр батлаагүй. Хуулийн төслийг санаачлагчид УИХ-ын даргатай ярьсан. Дарга ямар ч гэсэн хуралдаанд оруулаад хэлэлцүүлээч гэсэн чиглэл өгсөн учраас оруулж өгөөч гэсэн юм. Үүнийг бид зүгээр хэлэлцэх үү, үгүй юу гэдэг дээр саналаа хураагаад цаашаа шийдээд явах гэж би ойлгож байгаа.

Ц.Сэдванчиг гишүүн.

**Ц.Сэдванчиг:** -Хэлэлцэх асуудлын хоёрдугаар асуудал байна. Зарим байгалийн цогцолборт газрын хилийн заагт өөрчлөлт оруулах тухай УИХ-ын тогтоолын төслийг миний бие нэр бүхий гишүүдийн хамт өргөн барьсан юм. Яг энэ асуудалтай холбоотой Зарим газар нутгийг тусгай хамгаалалтад авах тухай хуулийн төсөл, тогтоолын төслийг Засгийн газраас дөнгөж Их Хуралд өргөн барьсан байгаа юм байна. Тэгэхээр миний энэ асуудал Засгийн газраас өргөн барьсантай шууд холбоотой учраас өнөөдрийн хэлэлцэх асуудлаас хойшлуулж өгөөч. Гол нь Хатгал, Дадал, Ханх тосгоны эдлэн газрыг хилийн заагаас чөлөөлж, Үндсэн хуулиар Монгол улсын иргэнд газар өмчлүүлэх тухай хуулийн дагуу хашааны газрыг өмчлөх эрхийг эдлүүлэх ийм тогтоолын төсөл байгаа юм.

Засгийн газраас өргөн барьсан төсөлд энэ эдлэн газрын хилийн заагийг хасаад оруулаад ирж байгаа юм билээ. Өөрөөр хэлбэл, тусгай хамгаалалттай газраас чөлөөлөхөөр төсөлд оруулаад ирсэн учраас хамтад нь хэлэлцээд явах нь зүйтэй юм. Хаврын чуулганы эхэнд оруулах боломжтой гэж үзэж байгаа учраас хойшлуулж өгөөч гэсэн саналтай байна.

Ц.Цэнгэл гишүүн.

**Ц.Цэнгэл:** -Ц.Сэдванчиг гишүүний саналыг дэмжиж байна. Энэ дээр манай Булганаас Хан жаргалант, Бүрэнгийн нуруу зэрэг олон жил яригдсан, ороогүй байсан. Тийм учраас үүнийг хойшлуулж өгөөч.

**П.Алтангэрэл:** -Хоёр дахь асуудлыг санаачлагчид өөрсдөө татаж байгаа учраас хэлэлцэх асуудлын төлөвлөгөөнөөс хасагдлаа гэж ойлгож байна.

Бусад асуудлын талаар өөр саналтай гишүүн байна уу?

 Д.Энхбат гишүүн:

 **Д.Энхбат:** -Их Хурлын даргын зөвлөлийн асуудлаар Гол мөрний урсацын эхийг хамгаалах хуулийн төсөл орж ирээгүй.

 Хоёрдугаарт, горимын санал бол энэ асуудлыг бид хэлэлцэх ёсгүй гэж бодож байна. Яагаад гэвэл өмнөх хууль батлагдаад өнгөрсөн хугацаанд Засгийн газраас хийсэн ажлыг бид хэлэлцээгүй байж, одоо түүнийг өөрчлөх тухай асуудлыг оруулж ирж байгаа нь ерөөсөө зарчмын хувьд буруу. Тийм учраас энэ дээр Засгийн газрын байр суурийг бас сонсох ёстой юм. Яагаад өөрчлөх тухай. Дээр нь маш их гомдол гаргаж байгаа компаниудын байр суурийг сонсох ёстой. Энэ дээр иргэний нийгмийнхний байр суурийг бас сонсох ёстой. Энэ асуудлуудыг ярьж байж, хуульд өөрчлөлт оруулах уу, үгүй юу гэдэг асуудал орж ирэх ёстой гэж бодож байна. Тийм учраас өмнөх хуулийн үр дүнг яриагүй байж, өөрчлөх асуудал ярих нь, зарчим нь өөрөө буруу гэж бодож байна.

 **П.Алтангэрэл:** -Гурав дахь асуудал дээр зарим гишүүд өөр санаа, бодолтой байгаа учраас.

 **Б.Бат-Эрдэнэ:** -Одоо энэ хуулийг санаачилсан нэр бүхий гишүүд Монгол Улсын Ерөнхий сайд С.Батболдод асуулга тавьсан. Асуулгын хариуг би Их Хурлын даргад албан тоотоор 28-нд сонсъё гэсэн хүсэлтээ тавьсан. Их Хурал хуваарьт оруулж Их Хурлын чуулганаар сонсгоогүй. Түрүүн Д.Энхбат гишүүн хэллээ. Өмнө нь батлагдсан хуулийн хэрэгжилтийг огт сонсоогүй. Хийсэн ажил нь ямар үр дүнд хүрснийг сонсоогүй. Өнөөдөр бидэнд маш тодорхой байгаагаар бол энэ хуулийг хэрэгжүүлэх талаар хуруу байтугай хумсаа ч хөдөлгөөгүй хүмүүс гэж би түрүүн хэлсэн. Хуулинд тодорхой заасан байгаа. Өнөөдөр компаниуд хүчин төгөлдөр мөрдөгдөж байгаа хуулийн хүрээнд ажиллаж чадсан уу, үгүй юу? Ашигт малтмалын хууль, Байгаль орчныг хамгаалах тухай хуулийг хэр биелүүлж ажилласныг шалгах ёстой. Гэтэл энэ талаар шалгасан ямар ч дүгнэлт байхгүй. Тэр байтугай хилийн заагийг тогтоох маш хүндрэлтэй байна, энэ тусгай зөвшөөрлүүдийг цуцлах бололцоо байхгүй байна гээд 1 жил 6 сар суучихаад харин хилийн зааг дотор болохоор тусгай зөвшөөрөл олгоод байдаг. 192 тусгай зөвшөөрөл олгочихсон сууж байгаа хүмүүс шүү дээ. Ийм асуудлууд байгаа учраас үүнийг түрүүн хэлж байгаа гишүүдийн саналтай нэг байна. Үүнийг хэлэлцэх асуудлын төлөвлөгөөнөөс хасах хэрэгтэй.

 Ц.Сэдванчиг гишүүн саналаа хэлье.

 **Ц.Сэдванчиг:** -Б.Бат-Эрдэнэ, Д.Энхбат гишүүдийн саналтай нэг байна. Гуравдугаар асуудлыг хойшлуулах саналтай байна. Гол нь Засгийн газар хуулийг хэрэгжүүлээгүй, түүгээр барахгүй хууль зөрчөөд хэдэн зуугаар нь зөвшөөрөл олгосон байгаа. Тэр асуудлыг бид бас ярих ёстой гэж бодож байна. Гол мөрний эх бүрддэг эх, усан сан, ойн сан бүхий газарт хориглоно гээд өмнөх хуулиар заагаад өгчихсөн байхад үүнийг зөрчөөд хэдэн зуугаар нь зөвшөөрөл олгосон байгаа юм. Үүнийг бид мухарлаж байж, хуулийн хэрэгжилтийг сонссоны дараа дараагийн асуудлыг ярихаас биш, яаж ч бодсон ийм байж болохгүй шүү дээ.

 **Г.Баярсайхан:** -Би энэ асуудалтай холбогдуулан байр сууриа илэрхийлье. Нөхөн төлбөрийн асуудал бас яригдаад байгаа юм билээ. Ер нь хэн нь хэндээ хэдэн төгрөг төлөх асуудлыг л тодорхой болгох хэрэгтэй байна. Засгийн газрыг олон зуун тэрбум төгрөгөөр далайлгаад, айлгаад байгаа ийм зүйл ажиглагдаад байна. Гэхдээ байгаль орчныг сүйтгэсний нөхөн төлбөрийн асуудлыг эргээд энэ дээр тодорхой болгомоор байна. ОХУ Монголд цэргээ оруулчихаад гаргахдаа байгаль орчны нөхөн төлбөр гэхэд тухайн үеийн Засгийн газар 10 миллиард долларыг тэр том гүрнээс нэхэж чадаж байсан шүү дээ. Тэгэхээр энэ компаниуд эргүүлээд Монгол Улсын Засгийн газарт байгаль орчин сүйтгэсний нөхөн төлбөрт хэдэн төгрөгийн асуудал яригдаж байна вэ? Зөрүү байна уу? Засгийн газар нь авлагатай болчихож байна уу, эсвэл аль, аль талдаа мөнгө өгөх асуудал байна уу гэдэг ийм асуудлыг тодруулах зайлшгүй шаардлага байна. Ерөнхийдөө сум тавьдгаараа тавьчихсан байгаа. Энэ хууль явдгаараа явах ёстой гэсэн ийм байр суурь хэлмээр байна.

 **П.Алтангэрэл:** -Л.Гансүх сайд тайлбар хэлье гэж байна. Тэгээд хэлэлцэх үү, эс хэлэлцэх үү гэдгээр санал хураагаад шийдээд явъя.

 **Л.Гансүх:** -Б.Бат-Эрдэнэ гишүүн хумсаа ч хөдөлгөөгүй тухай ярьж байна. Үгээ бодож хэлэх хэрэгтэй. Юу хийсэн, юу болсныг мэдэж байгаа. Хоёрдугаарт, Их Хурлын гишүүд энэ хуулийн төслийн талаар санал өгч өргөн барьсан болохоос биш, Засгийн газар үүнийг хийгээгүй шүү. Засгийн газар юм хийхгүй, хумсаа ч хөдөлгөхгүй байж байгаад л Их Хурлын гишүүдээр юм өргөн бариулчихсан юм ярьж, асуудлын мөн чанарыг хольж хутгахгүй байхыг хүсье.

 Хоёрдугаарт, Г.Баярсайхан гишүүний асуултад хариулахад, бид 254 лицензийн талбай дээр байгаль орчны үнэлгээ хийх ажлын төлөвлөгөө гаргаад, энд байгаль орчны үнэлгээ хийдэг 80-аад компани байгаа. Компаниудад хуваарилж өгөөд, аргачлалаа гаргаад явж байгаа. Одоо бид Засгийн газрын нөөц сангаас мөнгийг нь гаргах асуудал байгаа. Үндсэндээ 800 гаруй сая төгрөг хэрэгтэй байгаа. Энэ бүх хууль батлагдсанаас хойш өчнөөн зуун сая төгрөг зарж байгаа. Зөвхөн хил тогтоохын тулд бид 500 сая төгрөг зарсан. Энд өчнөөн олон хүн оролцож байгаа. Бараг 480-аад хүн орсон. Өчнөөн ажил хийгдэж байгаа. Хумсаа ч хөдөлгөөгүй тухай ярьж болохгүй. Ууртай байж болно, бухимдаж болно. Гэхдээ юмыг бодитой дүгнэх хэрэгтэй. Зөвшөөрөл өгсөн асуудлыг зөвшөөрөл өгсөн газраас нь асуу.

 **Н.Ганбямба:** -Яг нарийндаа бол Засгийн газрын байр суурийг сонсъё гэсэн байгаль орчны чиглэлийн юмыг л хариулъя гэж байгаа шүү дээ. Энэ хуулийг зөрчөөд тэр олон зөвшөөрөл өгчихсөн хариуцлагыг хэн тооцох вэ гээд олон асуудлыг бид сонсмоор байна. Сонсоод хэлэлцмээр байна. Тийм учраас Засгийн газар энэ хуулийн хэрэгжилттэй холбоотой иж бүрэн танилцуулга өгмөөр байна. Би сайдыг төлөөлөөд хэлэх болов уу гэсэн, зөвхөн байгаль орчинтой холбоотой юм хэлсэн байна. Тэгвэл одоо энэ хуулийг яаж хэрэгжүүлэх гэж оролдсон талаар Их Хурлын гишүүд тийм мэдээлэл сонсох хэрэгтэй шүү дээ.

 **П.Алтангэрэл:** -Хэлэлцэж буй Гол мөрний урсац бүрэлдэх эх, бидний нэрлээд байгаа урт нэртэй хуулийн өөрчлөлтийн асуудлыг хойшлуулах саналтай гишүүд гараа өргөе.

 Зөвшөөрсөн 11

 Татгалзсан 3

 Бүгд 14

 Гишүүдийн олонхийн саналаар санал дэмжигдлээ.

 Эхний асуудалдаа оръё.

***Нэг. Нийслэлийн агаарын бохирдлыг бууруулах тухай хуулийн төсөл, Агаарын тухай хуульд нэмэлт, өөрчлөлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай, Гаалийн тариф, гаалийн татварын тухай хуульд нэмэлт оруулах тухай, Хувь хүний орлогын албан татварын тухай хуульд нэмэлт оруулах тухай, Аж ахуйн нэгжийн орлогын албан татварын тухай нэмэлт оруулах тухай, Нийслэлийн агаарын бохирдлыг бууруулах тухай хууль баталсантай холбогдуулан авах зарим арга хэмжээний тухай Улсын Их Хурлын тогтоолын төсөл /анхны хэлэлцүүлэг/***

 Хуулийн төсөлтэй холбогдуулан асуух гишүүд ирсэн дарааллаар явъя. Су.Батболд гишүүн түрүүн бүртгүүлээд явсан. Н.Ганбямба гишүүн, Г.Баярсайхан гишүүн асууя.

 **Н.Ганбямба:** -Энэ хуулийн талаар хэлэлцэх эсэх дээр гол саналууд гарсан гэж ойлгосон. Хамгийн гол нь хоёрын хооронд арга хэмжээ аваад, үр дүн гарахгүй ийм он, жилүүдийг бид хангалттай үзсэн. Олон тэрбум төгрөг агаарын бохирдлыг буруулахад зараад, олон тэрбум төгрөг зарахын хэмжээгээр агаарын бохирдол буюу утаа ихэссэн дүн гарсан байгаа. Тэгэхээр ерөнхийдөө популист хуулиудаас Их Хурал татгалзах цаг болсон. Ер нь популист хуулиудаас татгалзах ёстой. Сайхан, гоё нэртэй хуулиуд гараад хэрэгжихгүй ингэж явсны оронд үүний хэрэгжих үндэс нь юу байна вэ гэдгийг бид л харах ёстой. Би энэ хуулийг буцаах саналтай байна. Яагаад гэвэл энэ дээр үндсэн гол арга хэмжээ бол эртээд Э.Бат-Үүл гишүүний хэлдгээр бүр том суурь арга хэмжээг нь аваад гэр хорооллын газрыг эдийн засгийн эргэлтэд оруулах энэ механизмыг төрийн бодлого болгож гаргавал харин үр дүн өгөх суурь нь тавигдана. Гэтэл өнөөдөр агаарын бохирдлоор шоу хийдэг улс төрчид их гарсан.

Популист амлалт ярьдаг. Популизм бол энэ сэдэв дээр цэцэглэж байгаа шүү дээ. Тийм учраас яаж агаарын бохирдлыг бууруулах вэ гэдэг утгаар нь авч үзвэл суурь арга хэмжээнүүдийг бид хийх ёстой. Тэр газрыг эдийн засгийн эргэлтэд оруулахаас гадна хөдөөнөөс Улаанбаатар руу нүүж ирж байгаа энэ шилжилт, хөдөлгөөнийг сааруулах гол эдийн засгийн механизм нь хөдөө, орон нутагт жижиг, дунд бизнесийг дэмжих, татаас өгөх, татвараас чөлөөлөх, хөнгөлөлттэй зээлд хамруулах энэ олон эдийн засгийн механизмуудыг хамруулж чадвал хөдөөнөөс хот руу нүүх нүүдэл багасна. Өөрөөр хэлбэл, хөдөө, орон нутгийн дэмжиж өгсөн бодлого давхар явах ёстой. Энэ мэтчилэнгээр эдгээр олон арга хэмжээг авбал арай жоохон буурах болов уу гэж бодсон. Гэтэл энэ дотор би өнөөдөр их гайхаж байна.Яагаад Үндэсний аюулгүй байдлын зөвлөл Мэргэжлийн хяналтын байгууллагын үүрэг гүйцэтгэе гэсэн заалт орж ирж байна вэ? Тэр бүү хэл Үндэсний хороо байгуулна гэж. Ерөнхийлөгчийн зарлигаар тийм хороо бас байгуулах юм байна, ажлын албатай байх юм байна, бодвол жип машин унах байх. Бенз юмуу, эсвэл тоёота машин унах байх. Хууль орж ирэх бүрт л нэг байгууллага нэмэгдээд байдаг. Энэ ямар үүрэг функцтэй юм бэ? Өөрөөр хэлбэл, энэ Үндэсний хороо чинь заавал Ерөнхийлөгчийн дэргэд байгуулагдахаар Ерөнхий сайдын дэргэд яагаад байгуулж болохгүй байх вэ.

 Одоо энэ хуулиар бол Улаанбаатар хотын Засаг дарга, түүний Тамгын газар энэ Захирагчийн албыг бүр ажилгүй болгочихсон байгаа юм. Энэ хуулинд ямар ч юм байхгүй байгаа биз дээ? Та нар хар даа. Улаанбаатар хот бол агаарын бохирдол, утаанаас зайлсхийгээд сайхан нуруу нь амраад суух нь ээ дээ? Ийм хууль баталж болохгүй ээ. Ийм хуулиудын хэрэгжилт буюу үр дүн бага гарна. Тийм учраас энэ хуулийг буцаая гэсэн саналтай байгаа юм. Би тэр хэдэн зүйлүүдийг тодруулж асууж байгаа юм. Үндэсний аюулгүй байдлын зөвлөл яагаад Мэргэжлийн хяналтын функцыг үүрэг ёстой юм. Ерөнхий сайдын дэргэд байх ёстой хороог заавал Ерөнхийлөгч авах ямар үүрэгтэй, ямар албатай юм бэ гэх мэтчилэнгийн тодруулга бас хэрэгтэй байгаа юм. Ер нь явж, явж Э.Бат-Үүл гишүүний ярьсан энэ асуудлыг энэ хуулинд оруулбал харин эргэж харж болох байх гэж бодож байна.

 **П.Алтангэрэл:** -Э.Бат-Үүл гишүүний зарчмын зөрүүтэй санал гараад энэ дотор тусчихсан явж байгаа. Н.Ганбямба гишүүн саналаа сайхан томъёолоод өгвөл зүгээр дээ.

 Д.Баттулга дарга хариулах уу?

 **Д.Баттулга:** -Нэг юм ойлгох хэрэгтэй байх. Яг үүнийг Үндэсний аюулгүй байдлын зөвлөл дээр ч гэсэн яригдсан. Агаарын бохирдлын асуудлыг бүх нийтээрээ Ерөнхийлөгчөөс Засгийн газар, Их Хуралтайгаа нийлж байгаад тэмцэхгүй бол болохгүй юм. Хуучин мэдээж, хот гэж яриад байдаг байсан нь дийлэхгүй, дараа нь УИХ маань Шинэ бүтээн байгуулалт гээд дунд хугацааны хөтөлбөр баталсан гэж явж байгаа.

 Ер нь энэ асуудал дээр улс төржөөд хэрэггүй байх гэж бодож байна. Аль нэг хүн үүгээр популист хууль юмуу, янз бүрийн юм гаргах гээгүй. Агаарын бохирдлыг бууруулах талаар хуультай болоод, хуулиа хатуу чанд хэрэгжүүлээд энэ талаар ажиллаад үзье л гэсэн тийм л санаа шүү дээ. Тийм учраас ямар нэгэн популист юмуу, аль нэгэн албан тушаалтан хүн энэ дээр улс төр хийх гээгүй гэдгийг анхаараач ээ. Түүгээр бид нэг зарчмаа тогтчихъё гэсэн ийм бодол байгаа.

 Та асуусан, би хариулъя. Тийм учраас Тамгын газрын зүгээс аливаа нэгэн улс төр энэ дээр битгий хийгээч. Популизм гэж битгий яриач.

 **Н.Ганбямба:** -Чи баахан популизм яриад битгий дэмий юм яриад бай.

 **Д.Баттулга:** -За ингээд, хоёрдугаарт, Байнгын хорооны дарга аа, би хариулах уу?

 **П.Алтангэрэл:** -Н.Ганбямба гишүүн ээ, хариултыг сонсъё.

 **Д.Баттулга:** -Популист гишүүнийг дуугүй болго доо.

 **Н.Ганбямба:** -Наад популизмаа орхичих.

 **Д.Баттулга:** -Хэдүүлээ популизм байхгүй гэж тохирлоо. Үүгээр улс төржвөл Улаанбаатар хотын утаа хэзээ ч буурахгүй. Үүнийг бүгдээрээ ойлгоё. Энэ асуудлыг ерөөсөө битгий улс төржүүл. Энэ чинь өөрөө Үндэсний аюулгүй байдал.

 **П.Алтангэрэл:** -Улс төржүүлээгүй байх аа. Дараагийн хүн асуултаа асууя.

 **Г.Баярсайхан:** -Нэг зүйлийг хэлэх хэрэгтэй байна. Өнөөдөр бид ямар агаар амьсгалаад байна вэ? Дэлхийн хоёрдугаар дайнд нацистуудын хорт камерт хэрэглэж байсан тэр утааг бид амьсгалж байгаа шүү. Хувьсгалт намын гишүүн ч бай, Ардчилсан намын гишүүн ч бай, жирийн гишүүн ч бай, бид энэ хорт утааг бүгд амьсгалж байгаа.

 Би бас тодруулж хэлмээр байна. Өнөөдөр Монголчууд бидэнд нэг л дайсан байгаа. Хамгийн том дайсан. Тэр дайсныг дотор нь би гурав хувааж байгаа. Нэгдүгээрт, Улаанбаатар хотын утаа, хоёрдугаарт авилга, хээл хахууль, гуравдугаарт, хариуцлагагүй байдал. Энэ бүх зүйлийг энэ хуулинд багцаар нь оруулаад ирж байна гэж би хувьдаа харж байгаа юм. Аль болохоор энэ хууль дээр бид улс төржөөд байлгүй, эв найртай утааны асуудлыг олноороо шийдээд явах нь зөв, зүйтэй болов уу гэж би бодож байна.

 Үндэсний хороо Ерөнхийлөгчийн дэргэд байна уу, Ерөнхий сайдын дэргэд байна уу, тэр бол ач холбогдолгүй. Би хувьдаа, гүйцэтгэх засаглалын тэргүүний хувьд Үндэсний хороог Засгийн газрын тэргүүн Ерөнхий сайд нь өөрөө тэргүүлээд аваад явах нь зөв, зүйтэй байх гэж бодож байгаа юм. Гэхдээ нэг зүйлийг би үүн дээр тодруулж хэлмээр байна. Ерөнхий сайд эрх мэдэлтэй Үндэсний хороог ахлаад ямар үр дүн гарах вэ? Үр дүн гаргахгүй бол Ерөнхий сайд Үндэсний хороогоор жинхэнэ популизм хийнэ гэж би хувьдаа гарж байгаа юм. Ерөнхий сайдыг популизм хийлгэхгүйн тулд Ерөнхий сайддаа утаа бууруулах, хэдэн хувь бууруулсан бэ гэдэг дээр хариуцлага тооцох асуудлыг энэ дээр тодорхой тусгаж өгөх зайлшгүй шаардлагатай байгаа юм. Хариуцлага тооцдог болчихвол бид популизм гэж ярьж чадахгүй. Үндэсний хороог Ерөнхий сайд нь ахлах гээд байгаа бол ахлаад яваг. Харин Ерөнхий сайддаа ирэх жилийн өдийд хариуцлага ярина гэдгийг би бас хэлмээр байгаа юм. Хэдэн хувь бууруулсан дээр.

 Манайд Дэд хороо байгуулсан. Бид дэмжээд явсан байгаа. Тэр Дэд хороогоо байгуулаад явъя. Ерөнхий сайдаар ахлуулсан Дэд хороо нь ямар чиг үүрэг, ямар зүйл хариуцах, Байнгын хорооны дэргэд байгаа Дэд хороо нь юу хариуцах дээр чиг үүрэг ролийг нь сайн тодорхой тусгаж өгөх зайлшгүй шаардлагатай байгаа юм. Үүн дээр онцгой анхаараач ээ. Би Ерөнхийлөгчийн оруулж ирж байгаа зүйлийг, нэг зүйл байдаг. Диктатур, дарангуйлал тогтсон үед бүгдээрээ болохгүй байгаа зүйлийг мэдэж байгаа мөртлөө ярьж чаддаггүй зүйл байдаг. Гэтэл бид өнөөдөр бүгдээрээ мэдэж байгаа мөртлөө, амьсгалаад, хордоод байгаа мөртлөө ярихгүй байгаа шүү дээ. Нэг нь түрүүлээд ярьж байхад бид дэмжээд явах зайлшгүй шаардлагатай.

 Хоёрдугаарт, Э.Бат-Үүл гишүүний яриад байгаа зүйл байгаа. Нарийн яривал энд дутуу юм байгаа. Гэр хорооллын газрыг эдийн засгийн үндэслэл, зах зээлийнх нь зарчмаар явуулж, эргэлтэд оруулж, иргэдээр өөрсдөөр нь агаарыг цэвэрлүүлэх зайлшгүй шаардлагатай байгаа юм. Гол зүйлээ гээчихсэн байгаа шүү.

 **П.Алтангэрэл:** -Дэгээ сануулахад товч, тодруулах зүйлээ л асууна шүү дээ.

 Б.Бат-Эрдэнэ гишүүн.

 **Б.Бат-Эрдэнэ:** -Үнэхээр одоо тулгамдсан асуудал утаа мөн. Ийм улс орон, ийм төр засаг байна гэдэг бол даанч дээ. Түрүүн улс төрчдийн талаар асар их ярьж байна. Үнэхээр улс төржилтийн хар гайгаар л өнөөдөр Улаанбаатар хот ийм байдалд орчихоод байгаа зүйл шүү дээ. Тийм учраас одоо энэ утаанаас нэн даруй салах хэрэгтэй. Тийм учраас энэ хуулийг би дэмжиж байгаа.

 Нөгөө талаар Их Хурал Утаагүй Улаанбаатар гэдэг хөтөлбөр баталсан. Нэр нь Шинэ бүтээн байгуулалт. Энэ баталсан хөтөлбөрөө шинэ гарч байгаа бодлоготойгоо нийцүүлээд, нэгдсэн нэг хүчээр том дайралт хийхгүй бол энэ үнэхээр болохгүй байгаа юм. Тийм учраас би үүнийг нэгдүгээрт дэмжиж байгаа гэдгийг хэлээд.

 Хоёрдугаарт, энэ дээр дутуу орхигдсон асуудал бол зөвхөн утааны асуудал байна. Гэтэл урин дулааны цагт тоосжилт, Улаанбаатар хотын орчны бохирдол, хөрсний бохирдол тодорхой биш байна. Өнөөдөр жишээлбэл, хүн төрөлхтөн, ялангуяа европын улс орнуудад хотын нийтийн бохироос болоод бүр хотоороо хэдэн сая, хэдэн зуун мянгаараа хиарч байсан ийм түүх байгаа. Гэтэл энэ түүхийг давтах ирмэг дээр Улаанбаатар хот байгаа шүү. Улаанбаатар хотын гэр хорооллын бохирын жорлон, бохирын цооног бол арав, хорь метрийн зайтай, аймшигтай байдал байна шүү. Европын улс орнууд хот, тосгоноороо, хотоороо чиг чигээрээ аюулт, тахал дэгдээд сүйрч байсан ийм туршлага, энэ түүх бий шүү. Тийм учраас үүнийгээ зуны тоосжилттой холбоотой, ногоон байгууламж байхгүй байгаатай холбоотой Улаанбаатар хот үнэхээр аймшигтай байгаа шүү. Үүнийг бүрэн цогцоор нь Ерөнхийлөгчдөө өгөөд, Их Хурал гаргасан хөтөлбөр байна. Нийслэл бас тодорхой юм хийх биз, Засгийн газар байна. Гадаадын зээл, тусламж, бусад эх үүсвэрүүдээс хөрөнгө, мөнгийг нь гаргаад. Өнөөдөр захиргаадалтаар Улаанбаатар хотын иргэдийг хөдөлгөх арга байхгүй. Эдийн засгийн урамшуулал нь ямар урамшуулал байх юм бэ? Улаанбаатарын салхины доод талд Налайхын чиглэл рүү засмал замыг нь өргөтгөөд, төмөр замынх нь богино, түргэн галт тэрэг явуулдаг. Тэгээд хөнгөлөлт, татаасыг нь өгөх зэрэг эдийн засгийн механизмаар энэ асуудлыг нэг мөр шийдээд, ирэх жилийн 11 сар, утааны улирал эхлэхэд бас нэг тодорхой үр дүн гарсан байхаар далайцтай хиймээр байна. Тэгээд гарч байгаа үр дүнг нь монголчууд бүгдээрээ хүлээхээс биш, хэн нэгэн хүн тэр гавьяаг нь хүлээх юм байхгүй. Тэр нь бол ойлгомжтой асуудал.

 **П.Алтангэрэл:** -Санал байна, нэг асуултанд хариулъя.

 **Д.Баттулга:** -Энэ бол Нийслэлийн агаарын бохирдлын хууль. Б.Бат-Эрдэнэ гишүүний хэлж байгаа нь үнэн. Өнөөдөр Улаанбаатар хот хөрсний бохирдол дээд цэгтээ хүрсэн байгаа. Олон улсын болоод Монголын дотоодын байгууллагуудын дүгнэлтээр гэр хорооллын 200 гаруй жил ажилласан зарим хөрс нөхөн сэргээгдэхгүйгээр тогтоогдсон байдаг. Дахиж хэзээ ч нөхөн сэргээгдэхгүй гэж.

 Нөгөөтэйгүүр усны асуудал байгаа. Усны асуудал дээр бохироо сайн цэвэрлэж чадаж байна уу гэдэг дээр нэлээн эргэлзээтэй болчихсон юм билээ. Мөн зуны тоосжилтын асуудал байгаа. Энэ бүх асуудал Улаанбаатар хотын хамгийн нэн тэргүүний асуудал мөн. Тийм учраас хуулин дээр бүгд мэдэж байгаа байх. Ямар ч байсан агаарын бохирдолтой эхлээд явъя. Үүнийгээ маш яаралтай багасгая. Бусад асуудлууд нь бүгд байгаа. Ганц юм хэлэхэд энэ хуулиар бүгдийг шийдэж чадахгүй. Энэ дээр зөвхөн агаарын бохирдлын асуудал. Бусад асуудлууд, ус, хөрсний асуудлууд бол өөр хууль тогтоомжоор нийцэх байх гэж бодож байна.

 Нөгөө талаар Нийслэлийн агаарын бохирдлыг бууруулах хууль бол Агаарын тухай хууль, Агаарын бохирдлын төлбөрийн тухай хууль, Эрчим хүчний хууль, Нийслэлийн эрх зүйн байдлын хуулиуд цогцоороо явж байж энэ хуулиуд нэгдсэн арга хэмжээ болно гэсэн ийм л бодолтой байна.

 **П.Алтангэрэл:** -Ц.Шинэбаяр гишүүн.

 **Ц.Шинэбаяр:** -1990 оноос хойш Монгол Улсын Их Хурлаас нийтдээ 432 хөтөлбөр, төсөл баталсан байна. Үүнээс хэрэгжилтийг нь аваад үзвэл үндсэндээ бараг байхгүй. Өнөөдөр дахиад бид сүр бадруулаад, Ерөнхийлөгч гэнэтхэн хаана ч байсан юм, эх дэлхий дээрээ байгаагүй, харь гаригт байж байгаад ирсэн юм шиг гэв гэнэтхэн л нийслэл Улаанбаатар хот нь Ерөнхийлөгчийг харь гаригт байж байх хооронд ийм утаатай болчихсон юм шиг, гэнэтхэн гадуур яваад баахан хүн амьтан дагуулаад сүр бадруулаад байх юм.

 Агаарын бохирдол яагаад ийм болчихов гэдэг дээр хийсэн судалгаа харьцангуй муу байна. Судалгаа багатай, ерөнхийдөө сүржигнэсэн шоу маягтай ийм хуулийн төслийг Ерөнхийлөгч санаачлаад байх юм. Уг нь Ерөнхийлөгч энэ хууль санаачлахаасаа илүү Засгийн газар яагаад ийм болгочихсон юм, Засгийн газрын энэ бүрэн эрхийн хугацаа хэрэгжүүлснээс хойш гурав дахь жилдээ ороод байхад Засгийн газарт хариуцлага тооцох ёстой шүү дээ. Засгийн газарт хариуцлага тооцох асуудлыг ярихгүйгээр нэг хууль батлаад Засгийн газар ард нь зүгээр өнгөрдөг. Нийслэлийн Засаг даргын Тамгын газраас агаарын бохирдолтой холбоотойгоор сүүлийн арав, хорин жилд маш их мөнгө зарцууллаа. Энэ мөнгөний тооцоог хэн ч тооцож, бодохгүй байна шүү дээ. Энэ хуулийг би ажил хийх гэж байгаа хууль гэж бодохгүй байна. Энэ бол хэсэг бүлэг нөхдүүдийг хариуцлагаас мултлах гэж нэг удаа хууль гарсан гэсэн нэрээр хаацайлах гэсэн оролдлого юм шиг харагдаад байна. Ер нь үйлдэл нь тэгж харагдаад байгаа юм. Хэт их сүржигнэсэн, харь гаригаас ирсэн хүн шиг ингэж ажиллаж байгаа нь ерөөсөө хүмүүст хариуцлага тооцохгүй байя гэж. Би яагаад тэгж дүгнэж байна вэ гэвэл.

 **П.Алтангэрэл:** -Асуулт асууя.

 **Ц.Шинэбаяр:** -Одоо асуулт асуух гэж байна. Үйлдлүүд нь худлаа явагдаад байна. Өнөөдөр Улаанбаатарын агаарыг үнэхээр бууруулах гэж байгаа бол яагаад Улаанбаатарт байгаа цахилгаан эрчим хүчний хүчин чадлыг нэмэгдүүлэх тухай зэрэгцүүлээд Эрчим хүчний яамнаас яриад байгаа юм. Эрдэс баялаг, эрчим хүчний яам цахилгаан станцын хүчин чадлыг нэмэгдүүлнэ гээд байна, Улаанбаатарт түлдэг нүүрсний хэмжээг өсгөе гэж эсрэгээр яриад байна шүү дээ.

 Дээр нь Улаанбаатарт ирж байгаа иргэдийн тоог бууруулах талаар Улаанбаатар хотын захиргаа хуруугаа битгий хэл хумсаа хөдөлгөөгүй гэдэг шиг байж байхад дахиад л үүнийг дагаж маш олон эрчим хүчний шинэ жижиг эх үүсвэрүүд бий болно шүү дээ. Дулааны жижиг станцууд нэмэгдэнэ, олон сургууль, цэцэрлэг хэрэгтэй болно. Тийм учраас энэ ярьж байгаа зүйл, хийж байгаа зүйл хоёрын хооронд авцалдаа байхгүй байна. Яагаад энэ хууль санаачилж байгаа энэ үед Улаанбаатар хотод нэг ч цахилгаан, эрчим хүчний эх үүсвэрийн хүчин чадлыг нэмэгдүүлэхгүйгээр харин хотын гадна талд гараад Багануурт ч юмуу, Шивээ-Овоод бий болгоод ингэж хийх талаар ярихгүй байгаа юм бэ? Үүнийг нэгдүгээрт асууж байгаа юм.

Хоёрдугаарт, шөнийн цахилгаан эрчим хүч гэж байна. Шөнийн цахилгаан станц гэдэг чинь зүгээр байж байдаг зүйл биш шүү дээ. Шөнө цахилгаан эрчим хүч үйлдвэрлэхийн тулд үйлдвэрийн хүчин чадлыг нэмэгдүүлж, ачаалал нэмэгдүүлж байж хүний цахилгааны хэрэглээг бий болгоно. Тийм учраас энд дахиад л утаа нэмэгдэнэ. Харин үүний оронд Багануур, Шивээ-Овоо дээр цахилгаан станц бариад, шөнийн цахилгааныг илүү хэрэглэе гэж байгаа бол утааг бууруулахтайгаа яг уялдаж байгаа юм. Тийм учраас энэ талаар яагаад ярихгүй байна вэ? Ийм учраас өнөөдрийн оруулж ирж байгаа хууль бол яг бодитой утаа багасгахаасаа илүү хэсэг бүлэг нөхдүүдийг хариуцлагаас нэг удаа мулталж, шинэ хуулиар бүх юмыг зохицуулах гэж байгаа юм шиг цаг хожсон ийм л арга байна. Ийм учраас би үүнийг хойшлуулах саналтай байна. Асуултандаа хариулт авъя.

 **Д.Баттулга:** -Ц.Шинэбаяр гишүүний эрчим хүчний асуудал дээр үнэхээр санал нэг байна. Улаанбаатар хотын 5 дугаар цахилгаан станцыг барих асуудал 2006, 2007 оноос яригдсан. Өнөөдөр хүртэл баригдаагүй л байгаа. 2008 онд тендер зарласан юм билээ. Шуудхан хэлэхэд тэнд нь бас тодорхой хэмжээний улс төр гэх юмуу, янз бүрийн юм ороод тэр нь цуцлагдсан. Одоо энэ жил 5 дугаар станцаа З дугаар станцын суурин дээр барина гэж Эрчим хүчний яамныхан тийм чиглэл гаргаад явж байгаа юм билээ. Ц.Шинэбаяр гишүүн ч мэргэжлийнх, би ч мэргэжлийнх. Энэ асуудлыг баруун талдаа биш, зүүн тийшээ. Хэрвээ Багануур дээр барихгүй бол Налайх дээр яагаад барьж болдоггүй юм бэ? Багануураас нааш нүүрсээ цахилгаан болгоод нааш дамжуулж болдоггүй юм бэ? Эрчим хүчнийхэнтэй бид энэ талаар ярьсан, хэлсэн.

 Хоёрдугаарт, ганц 5 дугаар станцыг барьснаас асуудал шийдэгдэхгүй. Өнөөдөр 6 дугаар станцынхаа асуудлыг ярьж байх ёстой юм билээ. Эрчим хүчний асуудал дээр Э.Бат-Үүл зэрэг олон гишүүд ярьж байна. Гэр хорооллын газрыг эргэлтэд оруулаач ээ гэж. Тэр нөхцөл өнөөдөр бүрдээгүй байгааг бүгдээрээ мэдэж байгаа. Гэр хорооллын газрыг эргэлтэд оруулахын тулд тийш дэд бүтцийг зайлшгүй хүргэсэн байх шаардлагатай. Тэгж байж эргэлтэд орно. Өнөөдөр хямдхан зээлийг нь өгөөд, та нар энд байшин барь гэвэл яндантай байшингууд л баригдана. Тэнд дулааны асуудал шийдэгдэхгүй, цахилгааны асуудал шийдэгдэхгүй. Зүгээр яндантай байшингууд нэгээр нэмэгдэнэ. Нэмэгдэхдээ том яндан нэмэгдэнэ гэж бид ойлгож байгаа. Тийм учраас эрчим хүчний асуудал туйлын чухал. Тийм ч учраас хууль дээрээ ч оруулсан, тогтоол дээрээ ч оруулсан. Энэ асуудлаар Засгийн газарт үүрэг өгч, маш хурдан шийдээч ээ. Тэгэхгүйгээр цааш явахгүй нь ойлгомжтой.

 Нөгөөтэйгүүр, хуулийн гол үзэл санаа бол ерөөсөө хязгаарлалтын бүсийг хотын хэмжээнд хамгийн түрүүнд тогтоож авъя. Хязгаарлалтын бүс гэдэг бол, Улаанбаатар хотын төв дээр нийслэлийн 40-өөд хувь нь амьдардаг юм билээ. Тийшээ орж ирж байгаа утаа нь салхиныхаа дагуу баруун хойноосоо, Тасганы овоо, З дугаар хорооллын хойд талын гэр хороолол, 100 айл, Дэнжийн 1000 гээд. Эдгээрт ямар ч гэсэн хязгаарлалтын бүс тогтоогоод, тэр бүс дээр нь тодорхой хязгаарлалтын горимуудыг тавьж байгаа. Хуулийн гол үзэл санаа ерөөсөө л энэ. Бид нар дэд бүтцээ эргэлтэд оруулъя гэвэл нэлээн хэдэн жил, хамгийн эхлээд энэ өвлөөс эхлээд утаагаа минимум 40-50 хувиар бууруулах тэр л арга замыг хийе гэж байгаа шүү дээ. Урьд нь маш олон хөрөнгө оруулалт цацагдсан юм билээ. Улсын төсвөөс ч гарсан, хотын төсвөөс ч гарсан. Хотын утаа жил ирэх тутам нэмэгдэж байгаа. Өнөөдөр хотын утаа Зайсанд очсон байгааг бүгдээрээ мэдэж байгаа.

 Гол нь энэ дээр юу байсан бэ гэхээр нэгдүгээрт, хязгаарлалтын горим байхгүй байсан. Хоёрдугаарт нэгдсэн бодлого ерөөсөө байхгүй. Хот дээр нэг юм хийдэг, Эрчим хүчний яам нэг юм хийдэг, Байгаль орчны яам нэг юм хийдэг. Ингээд дандаа салчихсан. Хийж байгаа төсөл нь өнөөдөр чанарын шаардлага хангаагүй. Бид утаа бага гаргадаг зуух гэж их ярьсан. Тийм зуух өнөөдрийг хүртэл хийгдээгүй л байгаа. Баахан зуух хорь, гучин жил яриад байна. Тийм учраас энэ бүгдийг нэгтгээд ийм хуультай болгож байгаад, бүгдээрээ дайраад хотынхоо утааг багасгая гэсэн ийм л санаа юм.

 **П.Алтангэрэл:** - Та нар санал хэлээд байна. Товчхон асууя.

 Р.Буд гишүүн асууя.

 **Р.Буд:** -Баярлалаа. Тэгэхээр ийм хууль гаргах цаг үе нь болсон гэдэгтэй би санал нэг байна. Хуулийн бүтэц, бүрэлдэхүүн, хэрэгжүүлэх арга замын талаар анхаарах зүйл байна гэж бодоод байна. Энэ хуулийн заалттай холбогдуулж би асууя. Жишээлбэл, 7 дугаар зүйлийн Хязгаарлалтын бүсэд хориглох зүйл дээр, “7.1.1. Цахилгаан станцад ашиглахаас бусад зориулалтаар түүхий нүүрс тээвэрлэх, борлуулах хэрэглэхийг хориглоно” гээд заасан байна. Энэ чинь бүтэх юмуу? Яагаад гэвэл гэр хороололд амьдрал байж л таарах нь. Гэр хорооллыг бид нар дэд бүтцээр хангаагүй. Д.Баттулга дарга их зөв, бодитой үнэн юм ярьж байна. Дэд бүтцээр хангаагүй учраас нэг л түлш хэрэглэнэ, түлнэ. Үүнийг бүгдийг коксжих нүүрсээр юмуу, эсвэл дээд зэргийн утаагүй түлшээр хангана гэдэг нь юу л бол? Ийм заалт хэрэгжих үү?

 Хоёрдугаарт, 10.1.3-т шалгуур үзүүлэлтүүд гээд байна. Энэ хууль гараад хэрэгжих байгаа даа? Энэ дээр жаахан суух байсан юм биш үү. Үүнийг гар өргөөд гаргачихна, гараад хэрэгжих процедур нь, хоёрдугаарт, үр дүн ямар байх бол гэсэн асуулт байна.

 Гуравдугаарт, Үндэсний хорооны бүрэлдэхүүнийг Ерөнхийлөгчийн дэргэд байхыг их бодсон болов уу? Иргэний нийгмийн зөвлөлөөр ярьсан уу? Үнэхээр олонхи санал нь тэндээ гараад байгаа юмуу? Уг нь гүйцэтгэх засаг талдаа байгуулаад эдгээрийг Их Хурал, Ерөнхийлөгч тал, талаас нь шахмаар байгаа юм. Юуны тулд гүйцэтгэх засаглал байгаа билээ. Эсвэл гүйцэтгэх засаглал маань ажлаа хийхгүй байна гэж ойлгож байна уу? Чадамжгүй гэж үзэж байгаа юмуу? Юм л бол Их Хурал, Ерөнхийлөгч хоёр шүүрч аваад аж ахуйн ажил руу орох гээд байдаг болчихлоо. Энэ хэр зөв бол? Их Хурал эдгээрийг шахаж, хийлгэх нөхцөлийг нь бүрдүүлэх, Ерөнхийлөгч бүх институц хоорондоо хамтарч ажиллах талаар би санал нэгтэй байна. Гагцхүү хажуудаа ийм гүйцэтгэх засаглалын байгууллага, Үндэсний хорооны бүрэлдэхүүн байгуулаад, ажиллах журмыг нь батлаад. Энэ чинь хүссэн ч, хүсээгүй ч хамгийн проблемтай асуудал бол Ерөнхийлөгчийн байдаг ажлын, танай ажлын албаны бараг 50, 60 хувь нь л энэ рүү явж эхэлнэ шүү дээ. Өөр арга байхгүй. Тэгээд гүйцэтгэх засаглалыг дуудахаас, та нар гардаж хийх биш. Тийм учраас ийм нэг зарчмын зөрүүтэй гэдэг юмуу, гүйцэтгэх ажлын зөрүүтэй юм гараад ирэх юм биш байгаа. Үүнийг хууль санаачлагч юу гэж үзэж байна вэ гэсэн асуулт байна.

 **П.Алтангэрэл:** -Гишүүдэд зарчмын зөрүүтэй саналын томъёоллын төслийг тараасан байгаа. Энэ төсөл дотор манай гишүүдийн асуугаад байгаа, хэлэлцүүлгийн үед яригдсан зүйлүүд бүгд томъёологдоод явж байгаа. Хоёр намын бүлгийн санал байгаа. Тэр дотор бүх асуугаад байгаа юм нь яваад байна. Үүнийгээ уншчихаад, энэ дотор томъёологдоод шийдчихсэн зүйлийг асуухгүйгээр, өөр юм байвал.

 **Д.Баттулга:** -Хязгаарлалтын бүсэд үйл ажиллагааг хориглосон таван зүйл байгаа. Түрүүн би хэлсэн. Хязгаарлалтын бүсийг хаана, хаана тогтоох, энэ дээр ийм юмыг хориглоё гэж Хотын захиргаа тогтооно.

 Нөгөө талаар нэгийг нь хориглож байгаа бол тэр хүмүүст хэрэглэх сонголт байх ёстой. Гол нь энэ хязгаарлалтын бүсэд өнөөдрийн эрчим хүчний эх үүсвэр талаас аваад үзвэл 20 мянгаас илүү айлыг цахилгаанаар халаах боломж техникийн хувьд байхгүй. Түрүүний хэлдгээр түгээх, дамжуулах сүлжээгээ өргөтгөөд шинэ эх үүсвэр баривал өөр асуудал. Хязгаарлалтын бүс дээр бидний хуулинд та нар стандартын шаардлага хангасан дулаалга хий гэсэн тийм шаардлага тавьж байгаа юм. Стандарт гэдгийг холбогдох байгууллагууд маш хурдан тогтоох ёстой. Ингээд тогтоосны дараа та бүхэн цахилгаан эрчим хүчээр халаах тэр талаар нэлээн түлхүү шахъя. Түүний үр дүн дээрээ шөнийн цахилгааныг бууруулах асуудлууд хуулин дээр заасан байгаа.

 Хоёрдугаарт, хуулийн үзэл санаа болон эрхэм гишүүд зарчмын санал гаргавал бид энэ дээр гэр хороололд түүхий нүүрсийг бараг бүтэн, гүнзгий шатаагаад утаа маш бага гаргадаг гурав, дөрвөн зуухыг Дэлхийн банкны санхүүжилтээр бий болгосон юм билээ. Үүнийг нэлээн хэдэн айлууд тавьчихсан. Утаа нь маш бага гарч байгаа. Гэхдээ тэр дээр CO2 асуудал өөр асуудал. Тэр хийг өөр аргаар бууруулах. Энэ зуухыг хэрэглэсэн тохиолдолд, үүнийг зөвхөн Багануур биш, Налайхын нүүрс дээр туршсан байгаа. Үүнийг хязгаарлалтын бүсийн айлуудад их хэмжээгээр маш хөнгөлөлттэй үнээр тараахаар төсөл боловсрогдоод явж байгаа. Ийм төслийг хэрэгжүүлье. Ийм хоёр арга замыг энэ хязгаарлалтын бүсэд оруулна гэсэн ийм санаа явж байгаа.

 Дараагийн асуудал, Үндэсний хорооны бүрэлдэхүүн, ажиллах журмыг Ерөнхийлөгчийн зарлигаар батална гээд. Үндсэн хуулинд хууль тогтоомжид заасны дагуу Ерөнхийлөгчийн гаргасан захирамжийг нийтээр дагаж мөрдөнө гэсэн ийм хуультай. Тэр хуулийн дагуу үүнийг оруулсан.

 Үндэсний хороо гэдэг бол, шуудхан хэлэхэд Засгийн газрын үйл ажиллагаанд ороод, аж ахуйн ажил хийгээд явах нь биш. Энэ дээр, энэ олон төслүүдийг нэгтгээд хаана, ямар төсөл явж байна гэдгийг уялдан зохицуулах тийм л Үндэсний хороо юм.

 **Р.Буд:** -Тодруулъя. Би их тодорхой юм асууж байна шүү дээ. 7.1.1, хязгаарлалтын бүс гэдгийг гэр хорооллоор л тогтооно гэсэн үг шүү дээ. Энд агаарын бохирдол төд байна, үүнийг бууруулна гэж. Тэгэхээр гэр хорооллын 160-аад мянган айлыг тэнд амьдралгүй хууль батлах гээд байна шүү дээ. Цахилгаан станцад ашиглахаас бусад зориулалтаар түүхий нүүрс тээвэрлэх, борлуулах, хэрэглэхийг бүр хориглож байна. Энэ чинь байхгүй, энэ амьдрал дээр хэзээ ч бүтэхгүй. Ийм хуулийг хэдүүлээ харж байж, үүнийг чинь сонингоор бичээд байна шүү дээ. УИХ-ын одоогийн бүрэлдэхүүн бол Үндсэн хуульд өөрчлөлт оруулах нь бүү хэл, одоогийн эрх зүйн актыг баталж чадахгүй гээд нэг хүн бичсэн байсан. Тэгэхээр хэдүүлээ бас зарчимтай, углуургатай юм хийхийг бодъё л доо. Шүүмжлэлийг бид хүлээж авах ёстой шүү дээ. Нэлээн нэр бүхий, алдартай хүн хэлсэн байсан. Өнөөдөр ийм хууль батлах гээд сууж байна шүү дээ. Нүүрс тээвэрлэх гээд, гэр хороололд бүр тээвэрлүүлэхгүй нь л дээ. Борлуулах, хэрэглэхийг нь бүр хориглох гээд байна шүү дээ. Энэ чинь хэзээ ч бүтэхгүй шүү дээ. Ийм хууль баталж болох уу? Би ийм л асуудал асууж байна. Тэгээд үүнийгээ хэрэгжүүлбэл эдийн засгийн хөшүүрэг 50 хувиар үнийг бууруулна гээд. Энэ бүтэхгүй шүү дээ. Үүнийг бүтнэ гэж бодож байна уу? Би зөвхөн үүнээс л болгоомжлоод байна. Их Хурлаас чанартай юм гараасай, амьдрал дээр нь хэрэгжээсэй гэдэг үүднээс асуугаад байна.

 **Д.Баттулга:** -Ойлголтын зөрүү байх шиг байна. 167 мянган айл өрх гэр хороололд байгаа. Тэр бүгдэд нь бид хориглоогүй шүү дээ. Бүгдэд нь хориглоно гэвэл энэ чинь өөрөө утгагүй болно. Тэр бол ойлгомжтой. Зөвхөн хязгаарлалтын бүс гэж ярьж байгаа юм. Хязгаарлалтын бүс гэдэг дээр 40, 50 мянган айл байгаа. Тэгээд сонголтыг нь бий болгоё гэсэн. Энэ хязгаарлалтын бүсэд хамгийн товчхон хэлэхэд, нэгдүгээрт хязгаарлалтын бүс. Энд цөөхөн хэдэн айлууд байгаа.

 Хоёрдугаарт, энэ хязгаарлалтын бүсийг Улаанбаатар хотын төв рүү орж ирдэг утааг маш хурдан багасгая. Мэдээж, бусад айлыг дараа, дараагийн жилд авч хэрэгжүүлнэ. Энэ хязгаарлалтын бүсэд одоогийн байгаа, уламжлалт зуух, нүүрсээ түлэхийг боль л гэж /хар ухаанаар хэлэхэд/ байгаа юм шүү дээ.

 **П.Алтангэрэл:** -Ц.Сэдванчиг гишүүн.

 **Ц.Сэдванчиг:** -Хуулийн үзэл баримтлалыг дэмжиж болно. Асуудлын гол нь хууль хэрэгжих үү, хэрэгжүүлэх үү гэдэг асуудал байгаа юм. Бид энэ хуулийг батлахаас өмнө, энэ хуулийг хэрэгжүүлэх үүрэгтэй, хууль хэрэгжүүлэх үүрэгтэй Засгийн газрын, төрийн бүх албадын хүмүүсээс амыг нь авах ёстой юм байна гэж би ойлгоод байгаа шүү дээ. Хуулийн төсөл өргөн бариад санал авахаар зарчмын хувьд дэмжиж байна гээд санал өгчихдөг. Яг хэрэгжүүлэх шатан дээрээ хэрэгжүүлдэггүй. Хязгаарлалтын бүс тогтооно л гэж байна. Үүнийг ямар хугацаанд тогтооно гэж тооцож байгаа юм бол? Тав, зургадугаар эх үүсвэрийг 2011 онд эхлүүлнэ, 2013 онд эхний ээлжийг ашиглалтад оруулж, 2014 онд дуусгана гэж байна. Хэрэгжүүлэх амыг нь авсан уу гэж би асуух гээд байна л даа. Эрдэс баялаг, эрчим хүчний яам, төрийн шатны бүх албад, хорооноос эхлээд дүүрэг хэрэгжүүлэх магадлал байна уу?

Утаатай холбоотой олон шийдвэр гарсан байдаг юм. Их Хурлын олон тогтоол гарсан, ажлын хэсэг гарсан. Ерөнхий сайд нь харсан байдаг юмуу. Тэгээд ажил болохгүй байна. Тодорхой хугацааны дараа урт нэртэй хууль гэдэг шиг хэрэгжүүлэх боломжгүй болчихлоо, энэ заалтыг өөрчилье гээд хэдэн гишүүдийг лоббидоод, дахиад нэг төсөл Засгийн газар өргөн бариулна даа. Үүнийг сайн тооцсон уу гэдгийг асуух гээд байгаа юм. Эрдэс баялаг, эрчим хүчний яамнаас хүн байвал асууя гэж бодсон, байхгүй байгаа юм шиг байна. Гол нь хэрэгжих үү? Хэрэгжүүлэх үү? Хэрэгжүүлэхгүй бол яах вэ? Үүнийг тооцсон уу?

**П.Алтангэрэл:** -Хэрэгжих үү, хэрэгжүүлэх үү гэж байна.

**Д.Баттулга:** -Зөв л дөө. Үндэсний аюулгүй байдлын зөвлөл дээр үүнийг өргөтгөсөн байдлаар хэлэлцсэн. Энэ дээр Эрчим хүч, Байгаль орчны хүмүүс, Мэргэжлийн хяналтын хүмүүс, Улаанбаатар хотын удирдлагууд бүгд оролцсон. Ямар ч гэсэн энэ хуулийг хэрэгжүүлж, утаагаа багасгах талаар нэгдсэн ойлголтод хүрсэн гэж ойлгож байна. Өөрөөр хэлбэл, бүх байгууллагууд бүгдээрээ энэ талаар хамтарч, нэгэн үзүүрт сэтгэл гаргаж ажиллая гэсэн зүйл тэнд яригдсан.

Хуулийг хэрэгжүүлэх ёстой. Ер нь хууль хэрэгжихийн төлөө гардаг. Хоёрдугаарт, энэ хуулийн нэг том асуудал бол хариуцлагын тухай асуудал байгаа. Өнөөдөр, түрүүн гишүүд их ярьж байна. Олон тэрбум төгрөг цацсан, утаа багасахгүй, ихсэж байгаа. Хариуцлага тооцсон нэг ч хүн байхгүй. Тэгэхээр өнөөдөр энэ хуулийг хэрэгжүүлээгүй бол та үнэхээр энэ хуулийн 14.1 дээр огцруулах буюу албан тушаалаас халах үндэслэл болно гэж байгаа. Хариуцлагыг чангалаад, тодорхой төвшинд энэ хуулин дээр гаргаж байгаа юм. Хууль гаргаж байгаагийн бас нэг шалтгаан нь энэ.

**П.Алтангэрэл:** -Д.Энхбат гишүүн.

**Д.Энхбат:** -Хоёр асуулт байна. Нэгдүгээрт, Үндэсний аюулгүй байдлын ажлын алба Засгийн газрын үйл ажиллагаанд хяналт тавих нь. УИХ-ын дэргэд бас хяналтын Дэд хороо байгуулж байгаа. Энэ Дэд хороотой ямар уялдаатай байх вэ?

Хоёрдугаарт, энэ хуулийг харахад нэг л асуулт миний толгойд байна. Агаарын бохирдлыг жил бүр 10 хувь буруулахгүй бол Ерөнхий сайд огцруулах уу? Өөрөөр хэлбэл, эцсийн хариуцлагыг персонально Ерөнхий сайд хүлээх үү, сайд нар хүлээх үү? Энд төрийн албан хаагч гэснээс улс төрийн албан хаагчдыг ер нэрлээгүй байгаа юм. Өнөөдөр Улаанбаатар хотод 1 сая хүн маш хортой нөхцөлд амьдарч байна. 1 сая хүн хортой нөхцөлд амьдарсны төлөө нэг хүнийг ажлаас нь халж болно шүү дээ. Тийм учраас би нэг зүйл асуух гэсэн юм. Энэ хуулийг хэрэгжихгүй байж магадгүй, төвөгтэй байж магадгүй гэж түрүүн гишүүд хэлж байна. Улс төрийн хариуцлага, персональный хариуцлагын талаар та юу гэж бодож байна вэ? Үүнийг хэрэгжихгүй бол Ерөнхий сайд хариуцлага хүлээх үү? Эсвэл Ерөнхийлөгч хүлээх юмуу? Энэ асуудлыг л тодорхой заачихвал, ер нь онолын хувьд хэлэхэд, хуулинд яаж оруулах нь өөр байж болно. Миний нэг л хүсэлт байгаа юм. Агаарын бохирдлыг жил бүр бууруулахгүй бол тухайн кабинет огцрох ёстой. Яг л ийм заалт байвал энэ ажиллана. Эсрэг тохиолдолд энд аргыг нь олно шүү дээ. Тэгэхээр персональ хариуцлагыг Ерөнхий сайд, кабинет хүлээж байгаа юу? Яг л энэ асуулт.

**Д.Баттулга:** -Энэ хуулин дээр ч биш, бусад хуулин дээр энэ асуудал яригдах байх. Үндсэн хуулинд заалт байгаа. УИХ-аас батлагдсан хууль, түүний хэрэгжилтийг Засгийн газар Их Хурлын өмнө хариуцна гэж байгаа. Яг тэр үг, үсгээрээ л явах ёстой. Ганц агаарын бохирдлын хуулийг хэрэгжүүлэхгүй бол огцордог, бусад хуулийг хэрэгжүүлэхгүй бол огцордоггүй гэсэн юм байхгүй. Засгийн газар Их Хурлаас баталсан аливаа нэгэн хууль тогтоомжийг ягштал биелүүлэх үүрэгтэй. Үүргээ биелүүлээгүй бол Их Хурал өөрийнхөө эрх хэмжээний хэмжээнд арга хэмжээгээ л авна. Яг тэр Үндсэн хуулийн зарчмын дагуу явах байх гэж бодож байна.

Дэд хороодын ажлын уялдаа дээр хоёр юм орсон. Д.Энхбат гишүүний хэлдэг үнэн л дээ. Хэрэгжилтийг зохицуулах, үйл ажиллагааны харилцан уялдааг хангахад хяналт тавих үүрэг бүхий Үндэсний хороо. Зохицуулъя, хяналт тавья гэж. Хоёрдугаарх нь, ажлын алба гэж байгаа. Энэ дээр хуулинд бид оруулсан. Өөрийнх нь хуулин дээр ч байдаг юм билээ. Гол учир нь Үндэсний аюулгүй байдлын зөвлөлийн гишүүдийг энэ хуулийн хэрэгжилтийн талаар мэдээллээр хангах тийм л үүрэгтэйгээр Аюулгүй байдлын зөвлөлийн ажлын албыг хийсэн. Яг тэр үүргээрээ энд орж байгаа. Тэр хуулийн хэрэгжилтийг. Зөвлөлийн гишүүдийг мэдээллээр хангах үүрэгтэй.

**П.Алтангэрэл:** -Санал томъёологдсон байгаа. Хуулийн зөрчлийг арилгаад томъёологдсон байгаа.

**Д.Кёкүшюзан Батбаяр:** -Товчхон асууя. Зөвхөн хязгаарлалтын бүс гээд явчихаар энэ бас сонин болчих гээд байгаа юм. Би гэхдээ товчхон ганц зүйл асууя. Хууль гараад хэзээ Улаанбаатар хот огт утаагүй болчих вэ? Таны төлөвлөснөөр юу байна вэ?

**Д.Баттулга:** -2014 он.

**Д.Кёкүшюзан Батбаяр:** -Тэгэхээр сая гишүүд ярьж байна. Энэ бол шоу байсан, олон жил гишүүд шоу хийлээ, Улаанбаатар хотын төсвөөс олон тэрбум төгрөгийг ч зарцууллаа гэж ярилаа. Үнэхээр л ийм юм болсон. Цаашдаа ингээд шоу хийгээд яваад байх юмуу, эсвэл олон тэрбум төгрөг зарцуулаад яваад байх юмуу? Ерөнхийлөгч хууль гаргаад ирж байгаа нь маш зөв гэж бодож байна.

Өнөөдөр ингэж зогсоохгүй бол энэ чигээрээ Улаанбаатар хот гамшгийн битгий хэл, дайн болчихсон юм уу гэж гадаадынхан ярьж байна шүү дээ. Жишээлбэл, би Цагаан сарын өмнө ахмадуудыг хүлээж аваад 7 хоног Сонгинохайрханд байгаад л өнөөдөр хоолой сөөгөөд, нүд бүрэлзээд юм харахаа больсон байна. Өнөөдөр хүүхдүүд юу болж байна вэ? Бид нар энэ чигээрээ яваад байвал үнэхээр аймшгийн газар яваад, амьдраад байвал хэцүү байна. Гурван хүүхэд төрөхөд хоёр нь ямар нэгэн асуудалтай төрж байна.

Хуулинд байна. Цахилгааны үнийг эрдэмтэд судлаад утаагүй болгох хамгийн гол нөхцөл нь юу вэ гэвэл хамгийн гол нь цахилгааны үнийг хямдруулах хэрэгтэй гэж байгаа юм. Нэг санаа зовоод байгаа юм нь, хөдөө уулзалт хийгээд, дүүрэг дээрээ явж байхад ч гэсэн цахилгааны үнэ хямдрах уу, огт утаагүй болох юм байна. Тэгвэл манай хөдөөнөөс Ховдоос, Увсаас ах дүүгээ нааш нь татъя. Шилжилт маш их шилжиж, нүүдэлчид байна. Энэ дээр анхаарсан юм юу байна вэ?

Дээр нь хуулийн төслийн 6.1.1 дээр стандартын шаардлага хангасан дулаалгатай гэр, амины орон сууцтай гэсэн байгаа юм. Тэр дээр стандартын шаардлага гэж ямар шаардлага байгаа вэ? Ийм хоёр асуулт байна.

**П.Алтангэрэл:** -Д.Баттулга дарга товчхон хариулчих.

**Д.Баттулга:** -Эхний ээлжинд цахилгааны үнэ байна. Цахилгааны үнэ хямдрах биш, цахилгааны үнийн 50 хувьтай тэнцэх урамшуулал гэж урамшууллаар ярьж байгаа юм. Энэ бол хаана хэрэгжих вэ гэвэл хязгаарлалтын бүсэд, стандартын шаардлага хангасан гэрт цахилгаанаар эрчим хүчээр хангасан тохиолдолд. Бүгдийг нь бас биш шүү дээ. Энэ тохиолдолд л хямдруулъя гэж байгаа юм. Тийм учраас хоёр дахь асуудалтай уялдаж байгаа. Юу вэ гэвэл мэдээж, хязгаарлалтын бүс одоо яг нягтаршсан, гэр орон, газаргүй. Түүнээс бусад газрууддаа одоохондоо, хязгаарлалтын бүс тогтоогоогүй үед одоогийн горимоор ажиллана гэсэн ийм байгаа.

Нөгөөтэйгүүр хотыг задлах, хотыг гаргах тэр асуудал бол яригдаж байгаа. Гэхдээ энэ бүх юмыг энэ хуулинд тусгахад хүнд. Тэр асуудал тусгай шугамаараа Хотын хууль, мөн Их Хурал дээр хэлэлцэгдээд, анхан шатны хэлэлцүүлэг явчихсан байгаа Нийслэлийн эрх зүйн байдлын тухай хуулиар тэр нь өөрөө зохицуулагдах юм билээ.

**П.Алтангэрэл:** -Э.Бат-Үүл гишүүн.

**Э.Бат-Үүл:** -Ц.Элбэгдорж ерөнхийлөгч болсноос хойш УИХ Ц.Элбэгдорж Ерөнхийлөгчийн оруулж ирсэн санал, санаачилга бүрийг бүр жадалдаг боллоо. Жадлан эсэргүүцээд байна. Хуулийг нь ч сайн уншихгүйгээр улс төр хийгээд. Би ийм байхыг, Ерөнхийлөгчтэй УИХ ингэж харьцаж байсныг би мэдэхгүй л юм байна. Одоо бол хуулийг нь ч уншихгүйгээр зүгээр л дайрдаг, жадлаад эсэргүүцдэг. Ийм байх юм бол төр шийдвэр гаргаад юм хийгээд явж чадахгүй. Ц.Элбэгдорж, ардчилсан хүчнээс ерөнхийлөгч байж болдоггүй юм шиг ингэж ойлгож болохгүй шүү дээ. Шал утгагүй зөрчил хэлж байна. Жишээлбэл, энэ хууль орж ирэхээс өөр аргагүй шүү дээ. Тэр урамшууллыг чинь хуулиар л өгөхөөс өөр аргагүй шүү дээ. Хууль гаргаж байж л хязгаарлалтын бүсэд өгнө шүү дээ. Өөрөөр урамшуулал өгч болохгүй шүү дээ. Хууль гаргахгүйгээр хэн ч үүнийг өгч болохгүй. Үнийн зохицуулалт гэдгийг чинь Эрчим хүчний зөвлөл мэднэ. Хэрвээ үнийн зохицуулалт хийх гэж байгаа бол УИХ хууль л гаргана. Өөр ямар ч арга байхгүй шүү дээ. Хязгаарлалтын бүс хийх гэж байгаа бол хууль л гаргана. Тэгээд хууль орж ирсэн гэж бодож байгаа. Би энэ хуулинд өөрийн санаа бодол, шүүмжлэлтэй, зарчмын зөрүүтэй саналтай байгаа ч гэсэн асуудалд ингэж улс төржиж хандахгүй ээ. Тийм юм байхгүй. Ийм байдлаар хорслоо илэрхийлээд байвал бас хэн ч гэсэн хорслоо илэрхийлээд байж чадна шүү дээ. Утга учиргүй ийм байдалтай байж болохгүй л дээ. Би Д.Баттулга даргын хэлээд байгаа нэг юмыг тодруулж асуухгүй бол болохгүй байна.

Эдийн засгийн эргэлтэд гэр хорооллын газрыг оруулъя, жижиг, дунд үйлдвэр барихаар буцаж байгаа хүмүүст зээл өгч, эдийн засгийн хөшүүрэг хэрэглэе гэдэг санааг зориуд хэлээд байгаа юм л даа. Яагаад үүнийг зориуд хэлээд байгаа юм бэ гэвэл Дэлхийн банк, Азийн хөгжлийн банкнаас хийсэн хэд хэдэн удаагийн зарим нэг оролдлогуудыг хэсэгчилж хийсэн юм билээ. Тэгээд яасан бэ гэхээр гэр хороололд дулааны шугам, цэвэр, бохирын шугам оруулаад төлбөр нэхэхээр нөгөөдүүл нь төлбөр төлж чадахгүй, зуухаа галлаад суучихдаг. Өөрөөр хэлбэл, утааны шалтгаан нь гэр хороолол гал гаргаж байгаагаас болж байгаа. Гал гаргаж байгаа шалтгаан нь ядуурлаас болчихоод байгаа юм. Тэд нарт очоод бид станцууд бариад, бохир нийлүүлээд, дулааны шугам нийлүүлээд, төлбөрөө өгөөрэй гэхэд л төлбөр төлж чадахгүй гээд дээврээ цоолоод, галаа түлээд л эхэлнэ. Асуудал энэ байхгүй юу. Тэгээд яндангаа гаргаад л эхэлнэ.

Ядууралтай тулалдаагүй тохиолдолд энэ асуудал шийдэгдэхгүй гээд байгаа юм. Ядууралтай тулалдах маш сайхан боломж байгаа юм.Hernando Soto гэдэг хүн судалгаа хийж үзээд хэлсэн. Танай энд чинь 7,5 тэрбум долларын үл хөдлөх хөрөнгө хөрвөх чадваргүй, амьдрах чадваргүй уначихаад байна шүү гэж хэлээд байна шүү дээ. Бид Хөгжлийн банк байгуулж байгаа. Гэр хорооллын хашааны газраар нь барьцаалаад, кадастр нь хийгдчихсэн, үл хөдлөх хөрөнгө нь баараггүйгээр бүртгэгдсэн, завсар зайгаар нь хүний гар ороогүй тэр газруудад нь бид зээл өгөөд, наад дээрээ сургуулиа барина уу, орон сууцаа барина уу, 60 айлын орон сууцаа зэрэг. Өөрөөр хэлбэл, тэр хүмүүсийн гар дор нь үхмэл хөрөнгө болчихоод байгаа капиталыг нь эргэлтэд оруулъя. Нутгаа санаад ажилгүй болчихсон хүмүүс нутаг руугаа буцаад оч, жижиг, дунд үйлдвэрийн зээл өгье гэсэн байдлаар цэвэр эдийн засгийн. Гэхдээ энэ бол аль ч утгаар ач холбогдолтой юм. Гэр хорооллын иргэд үл хөдлөх хөрөнгө үйлдвэрлэгчид болно. Үл хөдлөх хөрөнгийн актив сайтай улс орны эдийн засаг хөрвөх чадвартай болдог. Ингээд нэг сумаар олон туулай буудах гээд байгаа юм. Тэгэхээр та өөрөөр яриад байна. Зуухыг нь барихаар нөгөөдүүл чинь болохгүй гээд байгаа юм.

Өөрөөр хэлбэл, эдийн засгийн эргэлтэд оруулъя гэдэг нь л ядуурлаас гаръя гэсэн үг. Ядуурлаас гарвал, яг үнэндээ хашааны газруудыг хараарай. Тоосгон орон сууц барьчихсан байгаа шүү. Тэгээд очоод бохир, цэвэр нийлүүлээд дулааныг чинь нийлүүлье гэхээр төлбөр нь хэд юм бэ л гэж асууж байгаа юм. Тэгээд төлбөрийг нь дуулаад “больё” яндангаараа галаа түлье гэж байгаад л асуудал байгаад байна шүү дээ. Тэрийг би асуугаад байна. Эдийн засгийн эргэлт гэдгийг тэр утгаар нь яриад байгаа юм.

**П.Алтангэрэл:** -Д.Баттулга дарга товчхон хариулъя.

**Д.Баттулга:** -Үгүйсгээгүй шүү дээ. Санал нэг байгаа. Үнэхээр гэр хорооллын газрыг эргэлтэд оруулаад, тэнд нь тодорхой хэмжээний орон сууц барих. Тэр эрх нь одоо ч нээлттэй байгаа байх. Хамгийн гол нь би мэргэжлийн хүн учраас явцуурч байж магадгүй, уучлаарай. Нийлүүлэх дулаан, нийлүүлэх цахилгаан байхгүй байгаад л гол учир байгаа. Энэ үүднээс өнөөдөр гэр хорооллын газар үнэд хүрэхгүй байгаад байгаа юм. Одоо үнэд хүрч байгаа газар бол зам дагуу хэдэн газар байгаа байх. Тэгэхээр зэрэг хийе гэж байгаа юм. Тийм учраас энд цаг хугацаа шаардаад байгаа юм. Мэдээж цахилгаан станц барихад, өнөөдөр хамгийн, маш хурдтай барихад анхны блокыг хоёр жилийн дараа, 2011 онд эхэлбэл 2013 онд анхны блокыг л ашиглалтад оруулна. Гурав, дөрвөн блок бол цаашаа жил, жилд яваад дөрөв, таван жил болно. Тийм л юмыг яриад байна.

**П.Алтангэрэл:** -Г.Батхүү гишүүн.

**Г.Батхүү:** -Үндэсний аюулгүй байдлын хэмжээнд хүрчихсэн, гамшгийн байдалд орчихсон асуудлыг бид ярьж байгаа нь хүн бүрт ойлгомжтой байгаа шүү дээ. Урьд нь 2007 онд УИХ дээр ажлын хэсэг байгуулж, 46 дугаар тогтоол гарсан. Би тэр ажлын хэсгийг ахалж ажиллаж байсан. Тэр тогтоол Засгийн газарт үүрэг болгож байсан, Улаанбаатар хотын захирагчид үүрэг болгож байсан, Улаанбаатар хотын Иргэдийн хуралд үүрэг болгосон тогтоол гараад хэрэгжээгүй юм. Тэр тогтоол хэрэгжээгүй. Тэгэхээр одоо үнэхээр Засгийн газарт үүрэг болгоод, Их Хурал тогтоол гаргаад хэрэгждэггүй юм бол би Үндэсний аюулгүй байдлын хэмжээний асуудал болсон учраас Ерөнхийлөгчийн зарлиг гарч, Үндэсний аюулгүй байдлын асуудал болгож хуульчлах нь зүйтэй юм гэж оруулж ирж байна гэсэн утгаар нь би дэмжиж байгаа юм. Үнэхээр энэ хэмжээнд асуудал хүрсэн гэж ойлгож байна.

Хуультай холбоотой асуудлаар бид нар ер нь УИХ, Засгийн газар нэг бодлогыг баримаар байгаа юм. Бид Улаанбаатар хотдоо хүн төвлөрүүлэх бодлогыг явуулаад байна. Улаанбаатар хотод орж ирвэл автобусаар үнэгүй явж болно, тэтгэвэртээ гарсан ахмад настан та тэтгэвэртээ гарчихаад хүрээд ир, Улаанбаатар хотод хүрч ирээд оюутан та их, дээд сургуульд сурвал оюутны хөнгөлөлтөөр үнэгүй явж болно, та Улаанбаатар хотод хүрээд ирэхээр эрчим хүчийг хямдралтай хэрэглэж болно, та газар аваад Улаанбаатар хотод газар үнэтэй, үндсэн хөрөнгө болно гээд. Бид нар чинь “хот-улс” боллоо шүү дээ. Монголын нийт хүн амын бараг 50 орчим хувь нь Улаанбаатар хотод албан болон албан бусаар амьдарч байна. Хэрвээ энэ шийдвэр гарчихвал түрүүн Д.Кёкүшюзан Батбаяр хэлэв үү, Э.Бат-Үүл гишүүдийн хэлээд байгаа нь үнэн шүү дээ. Хөдөө хэн амьдрах юм бэ? Бүгд Улаанбаатар руу ирж байгаа юм. Тэгэхээр бид тэрэнд нь тохирсон, харин хөдөө, орон нутаг руу хүмүүс маань шилжиж суурьших жижиг, дунд үйлдвэрлэлийн зээлийг өгдөг, хөдөө орон нутагт шилжиж очоод амьдарвал айл бүрт, иргэн бүрт өгье гээд байгаа мөнгөнөөсөө өгье л дөө. Орон нутагт жижиг, дунд үйлдвэрлэлээ хөгжүүлдэг, орон нутгаа авч явдаг, тэнд мал аж ахуй, газар тариалангаа эрхэлдэг ийм юм руу хүмүүсээ явуулахгүй бол Улаанбаатар хот чинь Люксенбург шиг хот-улс болоод, эзгүй хязгаар нутагтай, хаягдсан газар нутаг, бүс нутагтай ийм л газар болж байна шүү дээ. Одоо хөдөө, зарим хязгаар аймгуудын суманд Засаг дарга болох хэмжээний төрийн албаны шаардлага хангасан хүн дараагийн сонгуульд олдохгүй боллоо гэж олон хүн ярьж байна шүү. Бүгд Улаанбаатар руу явчихсан.

Энэ хуулинд ч гэсэн харах асуудал зөндөө байна. Эрчим хүч барина гэдгийг чинь хэзээ хууль гаргаж, цахилгаан станц барь гэж хэрэгжүүлж байсан юм бэ? Тэрийг чинь хэрэглээ, зах зээл хоёр л зохицуулдаг байхгүй юу. Хэрэгжүүлэх ёстой, заавал хийх ёстой бол Үндэсний хороо нь байдаг юмуу, шийдвэр гаргаад тав, зургааг нь барина уу, долоо, наймдугаар станцаа барьдаг юм байгаа биз. Улаанбаатар хот руу түүхий нүүрс оруулахыг хэзээ хуулиар хориглож байсан юм бэ? Тэрийг зах зээл өөрөө зохицуулдаг л байхгүй юу. Улаанбаатар хотод амьдарч байгаа айлуудын гэрээ давхарлахыг хэзээ зааж байсан юм бэ? Тэгвэл хөдөөний малчин хүнийг бид яагаад тэгж бодохгүй байгаа юм бэ? Хөдөө амьдарч байгаа хүн яагаад аргалаа түүж, уулнаас модоо, өөрсдөө эсгийгээ хийж гэрээ дулаацуулж амьдрах ёстой юм бэ?

Ер нь хууль гарах нь зөв, зарчмын хувьд шийдэх л ёстой. Гэхдээ асуудал шийдэж байгаа арга нь буруу. Р.Буд гишүүн сууж байна, манай эрчим хүчнийхнээс олон хүн сууж байна. 1996 оноос эхлээд бид нар олон зуухны асуудлыг ярьж, олон хүнийг олон Дэлхийн банкыг мөнгөтэй болгосон шүү. Дэлхийн банкны төсөл 1996 оноос өнөөдрийг хүртэл эрчим хүчний салбарт хэрэгжиж байгаа. Р.Буд гишүүн Бодлогын газрын дарга байсан, сайн мэдэж байгаа. Дэлхийн банк юм хийж байна гээд нэг хүний нэртэй зуух гаргадаг, айлд туршдаг. Зуухандаа хийх нүүрсээ авч чадахгүй байгаа хүн тэр үнэтэй зуухыг чинь аваад гэрээ утаа багатай дулаацуулна гэж юу байх юм бэ? Тийм юм байхгүй л байхгүй юу.

Улаанбаатар хотод хүмүүс төвлөрүүлэх бодлогоосоо татгалзъяа. Д.Баттулга дарга аа, танай оруулж ирж байгаа хуулийн төсөл дээр ийм агуулгатай ямар заалтууд байна вэ? Хэрвээ тийм болгоод УИХ хэлэлцүүлгийн явцад хуулийн хүрээнд өөрчилж болбол та нарын зүгээс, санаачлагчийн хувьд татгалзаж байгаа зүйл байна уу? 46 дугаар тогтоолын биелэлтийг хатуу дүгнэе гэсэн ийм саналуудыг хэлмээр байна. 2007 онд 46 дугаар тогтоол гарч батлагдсан. Тогтоол гараад хэрэгжүүлэх шат руу нь УИХ шахаж эхлэхэд Засгийн газар өөрчлөгдөөд сая шинээр байгуулагдсан энэ бүрэн эрхийн хугацаанд хоёр Засгийн газар байгуулагдаад энэ чиглэлээр юм хийсэнгүй шүү дээ.

Гишүүдийн хэлээд байгаа үнэн шүү дээ. Зарим нь, Н.Ганбямба гишүүн нөгөө өнцгөөс нь хараад бухимдаад байх шиг байна. Бизнес болоод байна энэ чинь гээд. Хүн бүр мөнгө олохын тулд гаргаж ирээд байна гэдгээсээ бүгдээрээ татгалзаад, энэ байр суурин дээрээс ямар ч улс төргүйгээр нэг шийдэлд хүрээд, харин асуудлыг сууриар нь бүрэн шийдэх л ёстой. Тэгэхгүй бол Улаанбаатар хотод хөнгөлөлттэй цахилгаан өгдөг болчихвол Улаанбаатар хот руу бүгдээрээ л нүүж ирнэ шүү дээ. Улаанбаатар хотод эсгий гэрийг нь дулаалж өгвөл бүгдээрээ л нүүж ирнэ. Одоо Монгол Улсын Үндсэн хууль зөрчигдөж байгаа олон асуудал байгаа. Түрүүчийн Их Хуралд би Авто тээврийн тухай хуулийг санаачлаад Улаанбаатар хотод амьдарч байгаа ахмадууд болон оюутнуудад өөрсдийнх нь гар дээр автобусны үнийг нь өгөөд, тэр хэмжээний татаасыг хөдөө, орон нутагт амьдарч байгаа ахмадууд, оюутнуудад хөдөөгийн их, дээд сургуульд сурч байгаа оюутнуудад өгье гэсэн. Тэр үеийн Ерөнхийлөгч хориг тавьж байгаад л тэрийг хүчингүй болгосон. Өнөөдөр хөдөө амьдарч байгаа тэдний буруу юмуу? Улаанбаатарт тэд нар чинь шилжиж ирэхээс арга байхгүй шүү дээ. Автобусаар үнэгүй явна, хөнгөлөлт авна, эрчим хүч нь хөнгөлөлттэй, газар нь үнэтэй. Хөдөө байгаа малчны бууцны үнэ гэж ямар үнэтэй байгаа юм бэ? Энэ дээр төрийн бодлогыг бид нар их зөв тийш нь чиглүүлэх талаар Байнгын хороон дээр тухтай ярих ёстой шүү.

**П.Алтангэрэл:** -Санал байхгүй. Одоо зарчмын зөрүүтэй саналаар санал хураана.

Ардчилсан намын бүлэг, МАН-ын бүлгээс энэ хуультай холбоотой санал ирүүлсэн. Энэ саналууд нийт гишүүдийн гаргасан зарчмын зөрүүтэй саналтай ерөнхийдөө давхцаж энд орж байгаа. Ингээд зарчмын зөрүүтэй саналаар санал хураая. Ер нь зарчмын зөрүүтэй санал дээр голдуу хуулиудын заалтыг бусад хуулиудын заалттай нийцүүлэх, хооронд нь зохицуулах. Сая гишүүдийн ярьж байсан гол, гол анхаарах ёстой зүйлийг тусгасан ийм саналууд орж ирсэн байна.

 Су.Батболд гишүүн бүх саналыг дэмжиж байгаа гээд явсан.

 Э.Бат-Үүл гишүүний санал, 4.1.5. Гэр хорооллын айл өрхийн газрыг барьцаалах, эдийн засгийн эргэлтэд оруулах замаар уул уурхайн баялгаас бий болох хөрөнгөөс урт хугацаатай, бага хүүтэй зээлийг олгож үл хөдлөх хөрөнгө, барилга, орон сууц барих бололцоо, нөхцөлийг бүрдүүлэх гэсэн заалт нэмэх санал гаргасан байна.

 **Э.Бат-Үүл:** -Сая Г.Батхүү гишүүний хэлдэг санал. Энэ санал нь Утаагүй Улаанбаатар гээд шинэ юман дээр орчихсон юм. Жишээлбэл, аймгийн төвд орон сууц барья гэвэл түрүүлж зээл өгье л дөө.

 **П.Алтангэрэл:** -Э.Бат-Үүл гишүүн ээ, яаж томъёолох вэ?

 **Э.Бат-Үүл:** -Аймгийн төвүүдийг оруулах.

 **П.Алтангэрэл:** 1.Р.Буд, Э.Бат-Үүл, Г.Баярсайхан нарын гишүүдийн саналаар аймгийн төвүүдийг оруулах саналыг дэмжье.

 Зөвшөөрсөн 8

 Татгалзсан 3

 Бүгд 11

 Гишүүдийн олонхийн саналаар дэмжигдлээ.

 2.Р.Буд гишүүний санал, 4.1.6.Хөдөө орон нутагт хөрөнгө оруулалт, ажлын байрыг нэмэгдүүлэх, бүсийн нэмэгдлийг олгож, хотоос хөдөө рүү шилжих таатай нөхцөлийг бүрдүүлэх гэсэн заалт нэмэх санал.

 **Э.Бат-Үүл:** -Хөдөөний газраа барьцаалж орон сууцны зээл өгнө гээд нэмчихмээр юм байна.

 **П.Алтангэрэл:** -Үүн дээр редакци хийчихье. Э.Бат-Үүл, Р.Буд гишүүдийг нэмээд оруулъя.

 3.Р.Буд гишүүний санал, 4.1.7.Бүсчилсэн хөгжлийн тулгуур төвүүд болон нийслэл хотын дагуул хотуудыг хөгжүүлэх бодлогыг эрчимтэй хэрэгжүүлж, нийслэл хотын хүн амын төвлөрлийг сааруулах. Энэ хоёр саналыг нэгтгээд.

 **Р.Буд:** -Урьд нь УИХ бүсчилсэн хөгжлийн үзүүлэлтийг батлаад бүсийн төвүүд, тулгуур төвүүд гээд баталчихсан. Одоо тэрийгээ үүнтэйгээ ер холбохгүй байгаа юм. Хоёрдугаарт, Улаанбаатар хотын дагуул хотууд Төв аймаг, Багануур, Багахангайг бас хаячихаад байгаа юм. Тийм учраас үүнийг хөгжүүлэх. Түрүүн Г.Батхүү гишүүн ч яриад байсан. Бид Улаанбаатар хотын төвлөрлийг сааруулъя гэвэл дагуул хотууд руугаа эхлээд нүүдэл, суудлыг нь хийх хэрэгтэй. Тэр нөхцөлийг нь бүрдүүлэх.

 **П.Алтангэрэл:** -Нэг заалт дээрээ л нэмээд оруулчихвал яасан юм бэ? Захын дүүргүүд гэсэн байдлаар.

 **Р.Буд:** -Санааг нь аваад, тэгж болно.

 Зөвшөөрсөн 10

 Татгалзсан 2

 Бүгд 12

 Гишүүдийн олонхийн саналаар дэмжигдлээ.

 **П.Алтангэрэл:** -П.Алтангэрэл, Д.Кёкүшюзан Батбаяр, Г.Баярсайхан нар төслийн 4 дүгээр зүйлийн заалтуудыг үйл ажиллагаа, зарчим гэсэн хоёр хэсэгт хуваах. Үйл ажиллагаа, зарчим гэдэг зүйл хэлэлцүүлгийн явцад нэлээн хэлэлцсэн. 4 дүгээр зүйлийг хоёр салгасан. Энэ саналыг дэмжиж байгаа гишүүд гараа өргөе.

 Зөвшөөрсөн 9

 Татгалзсан 3

 Бүгд 12

 Гишүүдийн олонхийн саналаар дэмжигдлээ.

 4.П.Алтангэрэл, Д.Кёкүшюзан Батбаяр нарын гишүүдийн гаргасан санал, хуулийн төслийн 5.1 дэх хэсгийн “нийслэлийн агаарын чанарыг сайжруулах бүсийг байгаль орчны асуудал эрхэлсэн төрийн захиргааны төв байгууллага нь нийслэлийн засаг даргатай хамтран тогтоож, энэ талаар нийтэд мэдээлнэ” гэж өөрчлөх. Энэ дээр ийм нэг заалт орчихоод хууль зөрчигдсөн болчихоод байгаа юм. “Төрийн захиргааны байгууллага нь санал болгож, нийслэлийн Иргэдийн хурал батална” гэсэн заалт зөрчигдөөд байгаа юм. Хуулинд хамтран шийдээд нийтэд зарладаг нь хуульд нийцэж байна. Энэ саналыг дэмжиж байгаа гишүүд гараа өргөе.

 Зөвшөөрсөн 8

 Татгалзсан 4

 Бүгд 12

 Гишүүдийн олонхийн саналаар дэмжигдлээ.

 5.П.Алтангэрэл, Д.Кёкүшюзан Батбаяр, Г.Баярсайхан нарын санал, хуулийн төслийн 11.1.1 дэх заалтыг хасах. Нийслэлийн Иргэдийн төлөөлөгчдийн хурлын бүрэн эрхийн талаар байгаа. Саяын заалттай нийцүүлж байгаа юм. Энэ саналыг дэмжиж байгаа гишүүд гараа өргөнө үү.

 Зөвшөөрсөн 8

 Татгалзсан 4

 Бүгд 12

 Гишүүдийн олонхийн саналаар дэмжигдлээ.

 6.П.Алтангэрэл гишүүний гаргасан санал, хуулийн төслийн зүйл, хэсэг, заалтын хязгаарлалтын бүс гэснийг “агаарын чанарыг сайжруулах бүс” гэж өөрчлөх. Яагаад гэвэл хязгаарлалтын бүс гэхээр Агаарын тухай хууль дээр байхгүй байгаа юм. Агаарын тухай хуулинд “агаарын чанарыг сайжруулах бүс” гэсэн нэр томъёо байгаа юм. Тэгэхээр тэр нэр томъёонд нийцүүлэн хязгаарлалтын бүс гэснийг “агаарын чанарыг сайжруулах бүс” гэж оруулах саналыг гаргасан. Энэ саналыг дэмжиж байгаа гишүүд гараа өргөнө үү.

 Зөвшөөрсөн 8

 Татгалзсан 4

 Бүгд 12

 Гишүүдийн олонхийн саналаар дэмжигдлээ.

 7.П.Алтангэрэл, Д.Кёкүшюзан Батбаяр нарын гаргасан санал, хуулийн төслийн 6.1 дэх хэсэг, 10.1.3 дахь заалтын “шалгуурыг” гэснийг “шалгуурын аль нэгийг” гэж өөрчлөх. Түрүүн Р.Буд гишүүн гаргасан. “Шалгуурыг” гэхээр зургаа, долоон шалгуур бүгд орчихоод байгаа юм. Гэтэл зургаа, долоон шалгуурын аль нэгийг гэж өөрчлөхөөр урамшуулал тодорхойлох болж байгаа юм. Энэ саналыг дэмжиж байгаа гишүүд гараа өргөнө үү.

 Зөвшөөрсөн 8

 Татгалзсан 4

 Бүгд 12

 Гишүүдийн олонхийн саналаар дэмжигдлээ.

 8.П.Алтангэрэлийн гаргасан санал, хуулийн төслийн 6.1.7 дахь заалтыг хасах санал байна. Цахилгаан бага зарцуулдаг сүүн болон өдрийн гэрлийг хэрэглэж байгаа гэж байгаа юм. Тэгэхээр урамшуулал авъя гэвэл шар гэрлээ цагаан гэрлээр сольчихоод урамшуулал авах нөхцөл бүрдээд байгаа юм. Тийм учраас энэ заалт бусад заалтууддаа багтаж байгаа учраас хасах санал байна. Энэ саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 3

 Бүгд 12

 Гишүүдийн олонхийн саналаар дэмжигдлээ.

 9.П.Алтангэрэл нарын гаргасан санал хуулийн төслийн 9 дүгээр зүйлийг хасах гэсэн санал байна. Энэ санал бас МАН-ын бүлгийн гаргасан санал дээр бас орж ирсэн. Энэ саналыг дэмжиж байгаа гишүүд гараа өргөнө үү. Энэ дээр Үндэсний хороо гэдэг дээр нь болгоод явчихаж байгаа шүү дээ.

 Д.Баттулга дарга.

 **Д.Баттулга:** -Үндэсний аюулгүй байдлын зөвлөл дээр маш их яригдсан юм. Их Хурлын дарга, Ерөнхий сайд, Ерөнхийлөгч. Их Хурлын дэргэд байгуулъя гэсэн анхны төсөл явж байсан. Тэгээд Их Хурлын дэргэд байгуулаад бүрэлдэхүүн, ажиллах журмыг нь Их Хурлын дарга захирамж гаргаж явуулъя гэсэн томъёолол явж байгаад Аюулгүйн зөвлөл дээр нэгэнт л хуулинд “хуульд заасны дагуу Ерөнхийлөгч зарлиг гаргаж болно” гэж заасан. Тэр зарлигийг олон нийтээр дагаж мөрдөнө гэж заасан байдаг. Үүнийгээ Үндэсний хороо жаахан дээшлүүлээд, Ерөнхийлөгчийн зарлигаар ажиллах журам, бүрэлдэхүүнийг баталъя гэдэг дээр тогтсон. Тэр утгаараа наашаа орж ирсэн. Одоо энэ саналыг авчихаар Ерөнхийлөгчөөс дээш, Их Хурал дээрээ биш, Засгийн газар дээр биш, бүр доошлуулаад нийслэл рүү оруулчихсан байна. Үндэсний хороог нийслэлийн агаарын бохирдлыг бууруулах Үндэсний хороо гээд явчихжээ. Тэгэхээр үүнийг хуулиа хэрэгжүүлэх, хоёрдугаарт Үндэсний хорооны статусыг дээшлүүлэх гэдэг юмуу ингэж нэгдүгээр бодлогоор явах юм. Энэ дээр мэдээж Үндэсний хороон дээр Их Хурлаас, Засгийн газраас тодорхой бүрэлдэхүүн орно. Ингэж байж нэлээн томоохонд тавья гэсэн санал тавьж байгаа юм. Хэрвээ үүнийг хасчихвал энэ чинь доошлоод, нийслэл рүү ороод, Их Хурал утаагаа нийслэл рүүгээ чихэж байгаа юм шиг хэцүү л болчихож байна. Тэгэхээр хуулийн хууль санаачлагчийн зүгээс 9 дүгээр зүйлийг энэ хэвээр нь үлдээж өгөөч гэсэн хүсэлтийг хэлж байна.

 **Э.Бат-Үүл:** -Зарчмын зөрүүтэй саналтай холбогдуулж асуудаг шүү дээ. Түрүүн Д.Энхбатын хэлээд байгаа үнэн шүү дээ. Наадах чинь хариуцлага нь цуг очих зүйл шүү. Би Ардын намын саналыг хараад гайхаж л байлаа. Хариуцлагаа авъя гэж байгаа юм байлгүй дээ. Наадах чинь их тодорхой асуудал шүү дээ. Би Ерөнхийлөгчөөс орж ирсэн саналыг юу гэж ойлгосон бэ гэвэл, яагаад Ерөнхийлөгчийн дэргэд гэж ойлгосон бэ гэхээр энэ бол улс төржихгүй байгаа ганц институт маань юм. Тангарагаа өгөөд, намаасаа түдгэлзээд, тэгээд үндэсний эв нэгдлийг илэрхийлэгч, Үндэсний аюулгүй байдлын тэргүүн гэдгээрээ л авч байгаа байх гэж бодсон чинь, наадах чинь одоо улс төрийн институт руу чиглэж эхэллээ. Тэгээд болж байгаа юм уу гэж асуух гээд байгаа юм.

 **Д.Баттулга:** -Болгохын төлөө үзье гэж байгаа юм. Нэгдүгээр шалтгаан бол Э.Бат-Үүл гишүүний хэлдгээр, өөрөөр хэлбэл, улс төрийн ямар нэгэн юм орохгүй ганц институт гэдгээр нь явж байгаа. Хоёрдугаарт, Үндэсний аюулгүй байдлын зөвлөлийн тэргүүн. Өөрөөр хэлбэл, одоо бид гамшиг гэдгийг Засгийн газар дээр, Их Хуралдаа ч бүгдээрээ хүлээн зөвшөөрчихсөн. Энэ бол гамшиг. Гамшгийн үед яадаг вэ гэвэл Үндэсний аюулгүй байдлын төрийн тэргүүн хөдөлдөг. Өөр арга байдаггүй. Тийм ч хуультай байдаг. Тэр утгаар нь оруулаад байгаа юм.

 **Г.Батхүү:** -Д.Баттулга дарга аа, би хуулийг ингэж ойлгож байгаа. Энэ бол Улаанбаатар хотод зориулсан хууль биш ээ. Одоо манай Өвөрхангай аймгийн Арвайхээр гэхэд өглөө харанхуй утаа байгаа юм. Яагаад Арвайхээрт амьдарч байгаа хүний эрүүл орчинд амьдрах асуудал Үндэсний аюулгүй байдлын асуудал биш болоод, нийслэлд амьдарч байвал Үндэсний аюулгүй байдлын зөвлөлийн асуудал болж байдаг юм бэ? Ийм жишээ манай орон нутгаас сонгогдсон олон гишүүд хэлэх байх. Би лав олон аймгийн төвд очиж үзсэн. Өглөө очихоор харанхуй утаа. Манай Арвайхээр бол гэрүүд нь харагдахгүй утаа болчихсон байдаг. Энэ асуудлыг юу гэж хэлэх гээд байна вэ гэвэл нийслэлийн асуудал энэ биш болсон. Нийслэлд бид маш олон тогтоолоор үүрэг өгсөн. 2007 оны 46, 2009 оны 36 дугаар тогтоолоор үүрэг өгсөн. Одоо бид хууль болгоод Засгийн газар дээр, Их Хурал, Ерөнхийлөгчийн институц оролцож байж энэ асуудлыг Үндэсний аюулгүй байдлын хэмжээнд шийдэхгүй бол энэ асуудал шийдэгдэхгүй нь гэдэг нь ойлгомжтой боллоо гэж би ингэж бодож байгаа юм. Хууль дээр ийм агуулга байна уу? Нийслэл болгох гээд байгаагийн эсрэг асуулт би асуугаад байна шүү дээ.

 **Д.Баттулга:** -Г.Батхүү гишүүнд шуудхан хэлэхэд, энэ хууль бол дунд хугацаанд хэрэгжих хууль биш, урт хугацаанд хэрэгжих хууль биш. Энэ бол маш богино хугацаанд нийслэлийн агаарын бохирдлоо яаж бууруулах вэ гэдэг л хууль. 2011, 2012 онд яаж 40, 50 хувь бууруулах вэ гэдэг л хууль байгаа юм. Яг нийслэл дээр. Тэгэхээр уучлаарай, хөдөөний асуудал энэ хуульд ороогүй байгаа. Энэ болбол мэдээж Улаанбаатарт хэрэгжүүлсэн нь боломжтой бол дараа, дараагийн шатандаа явах байх. Хөдөө утаатай байгааг бид бүгдээрээ мэдэж байгаа. Бид нэг юм гаргачихаад, олон тийшээ самгардаад хэрэгжихгүй үлдчихдэг юм билээ. Тийм учраас хамгийн гамшгийн хэмжээнд хүрсэн, хамгийн их бохирдолтой дээр нь бид анхаарлаа хандуулъя, фокуслаад авъя л гэсэн санаа. Мэдээж, энэ үр дүнтэй бол бусад аймгууд руу дараа, дараагийн жилээс явах байх.

 **П.Алтангэрэл:** -Г.Батхүү дарга 9 дүгээр зүйл дээр ямар саналтай байна вэ?

 **Г.Батхүү:** -Нийслэл биш ээ. Энэ бол Засгийн газар хэрэгжүүлэх, УИХ, Үндэсний аюулгүй байдлын зөвлөл хамтраад Ерөнхийлөгчийн институц хамтраад, агуулгаар нь хууль маань хэдийгээр Улаанбаатар тухай юм яриад байгаа юм шиг мөртлөө саяын бидний хэрэгжүүлэх гээд байгаа хуулийн бүх заалт орон нутагт хэрэгжиж болох заалтууд шүү дээ. Тэгэхээр одоо өргөн барьсан санаачлагчийн зүгээс тийм бололцоо энд байхгүй юм болов уу л гэсэн. Нэг мөр Монгол улсын утаатай тэмцэх асуудлыг ярья гэж байгаа юм. Одоо та нар хараарай, Оюутолгой, Таван толгойг хараад төвлөрөл бий болоод Цогт цэций сум зэрэг их том болж байгаа гэсэн. Тэнд ч гэсэн удахгүй утаа бий болно шүү дээ. Тэр асуудлыг хүртэл өнөөдрийн энэ хуулиар бид урьдчилж харсан байх ёстой шүү дээ. Тэгэхгүй байгуулсныхаа дараа утаатай яаж тэмцэх вэ гэдэг асуудлаа ярих биш. Утаагүй хот болгохын тулд одооноос ямар техник, ямар технологи хэрэглэх вэ? Тэр чинь нүүрс дээр байгуулж байгаа газар нүүрсээ л түлнэ шүү дээ. Хамгийн хямдханаар.

 **Д.Энхбат:** -Жишээлбэл, Г.Батхүү дарга, нэг ийм зарчмын асуудал үүсээд байна. Бид үүнийг одоо улс төрийн шийдлээр шийдэхээс өөр аргагүй шүү дээ. Уг нь Засгийн газар хийгээгүй ажлыг бид хариуцлага тооцохгүйгээр Засгийн газар 46 дугаар тогтоол зэргийг хаяад, Хотын захиргааг хариуцлага тооцохгүйгээр хаяад, эдгээр нь ажлаа хийхгүй юм байна, одоо өөрсдөө хийхээс яахав, тэд нар ажлаа хийдгүйгээрээ байж байг гэж хэлээд, дараагийн алхам болгож энэ хууль орж ирж байгаа шүү дээ.

 Хоёрдугаарт, энэ хууль дээр хамгийн том проблем бол уг нь УИХ агаарын бохирдлыг 10 хувь жил бүр бууруулна гээд Ерөнхий сайдад хуулийн дагуу үүрэг өгөх ёстой байтал.

 **П.Алтангэрэл:** -Та 9 дүгээр зүйл дээр л саналаа хэлчих.

 **Д.Энхбат:** -Миний санал бол, энэ хууль нэгэнт зөвхөн Улаанбаатарыг чиглэж орж ирснээс хойш үүнийг задалбал энэ чинь бүр том задарна. Одоо бидний улс төрийн шийдэл бол Улаанбаатар дээрээ төвлөрөөд, түүн дотроо яаж шийдэхийг нь хүртэл хуулиндаа зааж өгөөд азаа үзэхээс өөр аргагүй шүү дээ. Нэгэнт өөр юм байхгүйгээс хойш. Тийм учраас энэ ажлыг хийе, ганцхан асуулт бол бүтэхгүй бол хэн хариуцлага хүлээх вэ гэдгийг л хэлчих. Тэгээд л гүйцээ.

 **П.Алтангэрэл:** -Үүнийг хоёр тийш хагалнаа. Би энэ дээр МАН-ын саналыг товчхон уншаад өгье.

 Монгол Улсын Үндсэн хуулийн 38 дугаар зүйлд “Монгол Улсын Засгийн газар нь төрийн дээд гүйцэтгэх байгууллага бөгөөд төрийн хуулийг биелүүлж, аж ахуй, нийгэм, соёлын байгуулалтыг удирдах нийтлэг чиг үүргийг хэрэгжүүлнэ” гэж заасны дагуу төрийн бодлогын хэрэгжилтийг хангах үүргийг Засгийн газар хэрэгжүүлэх тул Үндэсний хороог Засгийн газрын дэргэд Ерөнхий сайдаар ахлуулан байгуулах нь зүйтэй гэсэн саналыг ирүүлсэн байна.

 **Г.Батхүү:** -Энэ хуулин дээр Ерөнхийлөгчийн захирамжаар байгуулна гэсэн байна шүү дээ.

 **П.Алтангэрэл:** -Энэ хуулийн 9 дүгээр зүйл дээр Ерөнхийлөгчийн захирамжаар байгуулна гэсэн байгаа юм. Үүнийг яаж шийдэх вэ гэдэг асуудал байгаа юм.

 **Г.Батхүү:** -Санал хураагаад шийд л дээ. Ерөнхийлөгчийн захирамжаар шийднэ гэдэг дотор чинь Ерөнхий сайдаар ахлуулах асуудал багтаж л байгаа байхгүй юу.

 **П.Алтангэрэл:** -Тэгэхээр 9 дүгээр зүйлийг анхны орж ирснээр хэвээр үлдээе гэсэн саналтай гишүүд гараа өргөнө үү.

 Зөвшөөрсөн 7

 Татгалзсан 4

 Бүгд 11

 Гишүүдийн олонхийн саналаар дэмжигдлээ.

 Хуулийн төслийн 10.1.5 дахь заалтыг хасах саналыг дэмжиж байгаа гишүүд гараа өргөнө үү.

 Энэ заалтыг яагаад хасах гээд байна вэ гэвэл 10.5.1 дээр үйлдвэрлэлийн шинэ эх үүсвэр 5, 6 дугаар цахилгаан станцуудыг барьж байгуулах ажлыг зохион байгуулах гэсэн заалт байгаа. Гэтэл энэ нь тогтоолд нь орчихсон байгаа юм. Тэгэхээр хуулинд заавал тусгайлан заах шаардлагагүй гээд үүнийг хасах санал оруулж байгаа юм.

 Зөвшөөрсөн 8

 Татгалзсан 4

 Бүгд 12

 Гишүүдийн олонхийн саналаар дэмжигдлээ.

 Хуулийн төслийн 10.1.12 дахь заалтыг хасах саналыг дэмжиж байгаа гишүүд гараа өргөнө үү.

 Энэ заалтыг та нар сонсоорой. 10.1.12-т нийслэлийн агаарын бохирдлын хэмжээ, урьдчилсан мэдээг өдөр тутам мэдээлэх гэсэн заалт байна. Үүнийг журам нь гарахад түүгээрээ зохицуулаад явах.

 **Л.Гансүх:** -микрофонгүй ярив.

 **П.Алтангэрэл:** -Тэгээд хуулинд оруулах нь зүйтэй юмуу, оруулахгүй нь зүйтэй юмуу?

 10.1.12 дахь заалтыг хасах саналтай гишүүд гараа өргөе.

 Зөвшөөрсөн 5

 Татгалзсан 6

 Бүгд 11

 Гишүүдийн олонхийн саналаар дэмжигдсэнгүй.

 Хуулийн төсөлд “Үндэсний хороо” гэсэн зүйл нэмэх гэж байгаа нь одоо байхгүй болчихсон шүү дээ. 9 дүгээр зүйл хэвээр үлдсэн учраас.

 Төслийн 13.1 дэх хэсгийг хасах санал байна. Гишүүд ээ энэ дээр анхаараарай. Энэ саналыг Үндэсний аюулгүй байдлын зөвлөл өөрөө ирүүлсэн. Тийм учраас үүнийг хасах санал оруулж байна.

 “13.1.Агаарын бохирдлыг бууруулах талаар төрийн бодлогын хэрэгжилтэд Үндэсний аюулгүй байдлын зөвлөлийн ажлын алба хяналт тавьж, Үндэсний аюулгүй байдлын зөвлөлийг мэдээллээр хангана” гэсэн заалт байна. Энэ бол үндсэндээ хуультайгаа зөрчилдөөд байгаа юм л даа. Энэ саналыг дэмжиж байгаа гишүүд гараа өргөнө үү.

 Зөвшөөрсөн 7

 Татгалзсан 4

 Бүгд 11

 Гишүүдийн олонхийн саналаар дэмжигдлээ.

 УИХ-ын гишүүн П.Алтангэрэл, Батбаяр нарын 14.1 дэх хэсэг “нийслэлийн агаарын бохирдлыг бууруулах тухай хууль тогтоомжид заасан бүрэн эрх, хуулиар хүлээсэн үүргээ биелүүлээгүй, эсвэл хангалтгүй биелүүлсэн бол тухайн шатны албан тушаалтанд Төрийн албаны тухай хууль тогтоомжид заасан хариуцлага хүлээлгэнэ.” гэж өөрчилье гэсэн санал байна. Энэ дээр ажлаас огцруулах буюу албан тушаалаас халах үндэслэл болгоно гэсэн нэг заалт байгаа юм. Гэтэл энэ нь Төрийн албаны тухай хуультай зөрчилдөөд байгаа юм. Төрийн албаны тухай хуулинд ажлаас халах үндэслэлийг гурван үндэслэл дээр тайлбарласан байдаг. Тэгэхээр Төрийн албаны тухай хуулинд өөрчлөлт оруулж энэ заалтыг хийх зайлшгүй шаардлагатай болчихоод байгаа юм. Тэгэхээр үүнийг Төрийн албаны тухай хууль тогтоомжид зааснаар хариуцлага хүлээлгэнэ гэж оруулахгүй бол.

 **Ц.Сэдванчиг:** -Наад заалт чинь зөвхөн төрийн албан хаагчид хариуцлага тооцох заалт болчихоод байгаа шүү дээ. Гол ажлыг зохион байгуулах, удирдлагаар хангах, санаачлах нь улс төрийн албан тушаалтан байгаад байгаа шүү дээ. Д.Энхбат гишүүний хэлдгээр Ерөнхий сайдаас эхлээд доошоо Засаг дарга гэдэг юмуу. Энэ хүмүүс чинь л голлон чагтална, жадална, ажил хийхгүй шүү дээ. Үүнийг яах вэ гэдэг асуудал байгаа юм.

 **Г.Батхүү:** -Хууль өргөн барьж байгаад Төрийн албаны тухай хуульд нэмэлт оруулж болно шүү дээ.

 **Д.Баттулга:** -Энэ оруулж ирж байгаа заалт бол яг Ц.Сэдванчиг гишүүний хэлж байгаа үндэслэлийг харгалзаад тэр санаагаар оруулсан. Одоо зөвхөн төрийн албаны гэх юм бол зөвхөн төрийн албан хаагч. Яг тэд нарт хариуцлага тооцох болчихно. Энд биелүүлээгүй бол тухайн шатны албан тушаалтан. Өөрөөр хэлбэл, энд улс төрийн албан тушаалтнуудыг хамт хийе гэсэн санал хэлээд байгаа юм. “халах үндэслэл болно” гэдэг чинь өөрөө. Тэгээд дээд шатанд нь мэдэгдэж, халах үндэслэл болно. Төрийн алба гэвэл зөвхөн төрийн алба руу явчихна. Одоо үүнийг хэрэгжүүлэх нь хорооны засаг дарга, дүүргийн засаг дарга, бүгдээрээ огцрох албан тушаалтан шүү дээ. Тэгэхээр яг тэр хүмүүст хандсан заалт юм.

 **Ц.Сэдванчиг:** -Бүр тодруулаад өгч болоогүй юмуу? Улс төрийн албан тушаалтан, төрийн албан хаагч гээд.

 **Г.Батхүү:**- Гэхдээ Төрийн албан тухай хуулинд өөрчлөлт оруулна гэдэг нь байгаа юмуу?

 **П.Алтангэрэл:** -Энэ заалтаараа байна гэвэл Төрийн албаны тухай хуулинд өөрчлөлт оруулах зайлшгүй шаардлага байгаа юм.

 **Ч.Өнөрбаяр:** -Сонгуульт албан тушаалтны хувьд огцруулах гэдэг ойлголт яригддаг. Төрийн жинхэнэ албанд тангараг өргөөд явж байгаа хүнд халах гэдэг ойлголт нь яригдаж байгаа. Тийм учраас “огцруулах буюу халах үндэслэл болно” гээд өөрөөр хэлбэл, сонгуульт улс төрийн албан тушаалтны хувьд огцруулах үндэс нь болоод явчихна. Төрийн жинхэнэ албан хаагч юмуу, агентлагийн дарга, холбогдох газрын дарга зэрэг хүмүүст энэ нь “халах” гэдэг санаагаар явж байгаа. Гэхдээ яг тэр процедур нь холбогдох хуулиараа байгаа учраас түүгээр явчихна. Энэ хууль бол тэр үндэслэл нь болно гэж байгаа юм.

 **Г.Батхүү:** -Гэхдээ хүнтэй хариуцлага тооцдог заалтыг их нарийн хийхгүй бол “чи 10 хувь буулгаагүй, 9,9 хувь буулгасан байна” гээд жишээлбэл, хүнийг халж болох. 1 хувь буулгасан гээд заргалдаж болж байгаа юм. Энэ нь эцсийн эцэст шүүх дээр ямар процедураар явах вэ гэдгийг бодож хариуцлагын тогтолцооны заалтыг дандаа тэгж хийж өгөхгүй бол. Эсвэл бүр тоо зааж өгөх хэрэгтэй. Тэгэхгүй бол наад заалт чинь хэрэгжихэд хүнд болно. Хүн халж болдоггүй хууль болно шүү.

 **Д.Энхбат:** -Нэг тодруулга хийе. Би зарчмын зөрүүтэй санал дээр нэг заалт оруулсан. Яаж шийдэхээ мэдэхгүй учраас. Гэхдээ Засгийн газар жил бүр агаарын бохирдлыг бууруулах ажлын төлөвлөгөөгөө Их Хурлаар батлуулаад, дараа нь тайлагнана гэсэн заалт. Өөрөөр хэлбэл, Их Хурлаар тайлагнана гэдэг нь Их Хурал улс төрийн албан тушаалтан хүн хариуцлага тооцох нэг канал юм болов уу гээд оруулчихсан байгаа.

 **П.Алтангэрэл:** -Үүнийг нэг тийш нь хагалъя. Манай хуулийн хэлтсийн хүмүүс, хуулийн мэргэжлийн хүмүүс үүнийг нэлээн сайн судалж үзээд, Агаарын бохирдлыг бууруулах тухай хууль тогтоомжид заасан бүрэн эрх, хуулиар хүлээсэн үүргээ биелүүлээгүй, эсвэл хангалтгүй биелүүлсэн бол тухайн шатны албан тушаалтанд Төрийн албаны тухай хууль тогтоомжид заасан хариуцлага хүлээлгэнэ гэж өөрчилье гэж оруулж ирж байгаа юм. Энэ нь хуульдаа нийцэж байна гэж үзэж байгаа юм.

 **Г.Батхүү:** -Наадах чинь тэртэй тэргүй Төрийн албаны тухай хуулинд ажилдаа хариуцлагагүй хандсан гэдэг заалтад хамрагдаж байгаагаа оруулж ирж байна шүү дээ. Энэ хуулинд оруулж ирж байгаа агуулга нь болохоор утаатай холбоотой асуудлаар онцгой хариуцлага тооцдог болгоё гэсэн санааг хуулинд оруулж ирж байгаа юм. Энэ чинь чинь өөр шүү, П.Алтангэрэл гишүүн ээ. Хэрвээ энэ хуулийн дагуу өөрчлөлт оруулах гэж байгаа бол Төрийн албаны хуулинд энэ заалтыг бичиж оруулах хэрэгтэй. Тэгэхгүй ерөнхий хариуцлага тооцдог заалтаар энэ хуулинд өөрчлөлт орсон ч, ороогүй ч явдгаараа л явна.

 **П.Алтангэрэл:** -Би энэ саналаа татлаа. Хуучнаараа явъя.

 **Д.Энхбат:** -П.Алтангэрэл дарга аа, процедур бол ингэж явна шүү дээ. Их Хурлаар Засгийн газар төлөвлөгөөгөө батлуулахдаа амлалт авна шүү дээ.

 **П.Алтангэрэл:** -Тэгэхээр хэдүүлээ хоёр дахь хэлэлцүүлэг дээр ярья.

 **Д.Энхбат:** -Би бол ингэж ойлгоод байгаа шүү дээ. Засгийн газар жил бүр төлөвлөгөөгөө батлуулаад тайлагнана гэдэг чинь Их Хуралд 10 хувь буулгана гэж амлалт аваад, тэр дагуу төсвөө батлуулаад, тэр дагуу ажлаа батлуулаад гарна. Дараа нь тайлагнаад 10 хувиа чадаагүй бол улс төрийн хариуцлага тооцох ёстой юм.

 **Э.Бат-Үүл:** -Тэгэхээр П.Алтангэрэл гишүүн ээ, одоо ийм болно. Наадахыг чинь тодруулж өгөхгүй бол шат шатныхаа засаг даргатай хариуцлага тооцож эхэлнэ. Өөрөөр хэлбэл, Их Хурал Ерөнхий сайдтай тооцож эхэлнэ. Ерөнхий сайд нь засаг даргатайгаа тооцно. Гэхдээ Ерөнхий сайд хариуцлагаас бултах үндэс болохгүй юм. Өөрөөр хэлбэл, засаг даргатай хариуцлага тооцсон ч гэсэн Их Хурал “чи бидний өмнө хариуцах ёстой” гээд Засгийн газрыг авч хаяна гэсэн үг шүү дээ. Тодруулахгүй бол наадах чинь хавтгайрна шүү дээ.

 **Д.Баттулга:** -Ийм л юм байгаа юм. Одоогийн хуулиар улс төрийн албан тушаалтнууд тодорхой хурлаар сонгогдож гарч ирдэг. Ерөнхий сайд хотын засаг даргыг шууд огцруулах эрх байхгүй /Хотын Иргэдийн хурал/. Ерөнхий сайд нийслэлийн агаарын бохирдлын хуулийг хэрэгжүүлээгүй байна. Тийм учраас энэ нөхрийг огцруулаач гэсэн үндэслэлийг энэ хуулийн дагуу тавиад Иргэдийн хуралд өгнө. Тийм учраас энэ нь “огцруулах үндэслэл болно” гэж бичээд байгаа юм. Өөрөөр хэлбэл, бид одоогийн байгаа бүх Үндсэн хуульд болон бусад хуулиудыг өөрчлөх эрх байхгүй байна л даа. Хотын дарга бол Баянгол дүүргийн засаг даргыг биелүүлээгүй учраас Баянгол дүүргийн Хуралд нь л асуудлаа тавина. “Энэ хүн агаарын бохирдлын талаар ийм юм хийгээгүй учраас энэ бол огцруулах үндэслэл болж байна, та нар огцруулаад өгөөч” гээд Хуралд нь тавина. Хурал нь тэрийг хүлээж авахгүй бол Баянгол дүүргийн засаг дарга хариуцлага хүлээхгүй байж л байна. Энэ хуулийн дагуу ийм л байна. Хуулин дээрээ “үндэс болно” гэж л бичээд байгаа юм.

 **Г.Батхүү:** -Ямар хэмжээнд биелүүлээгүй вэ гэдэг, Д.Энхбат гишүүний яриад байгаа асуудал гарч ирээд байгаа юм. Тэгэхээр хугацаатай үүрэг өгдөг, хугацаатай үүрэг, хөтөлбөрөө хэрэгжүүлээгүй бол тэр бол хариуцсан ажлаа биелүүлээгүй гэдэг Төрийн албаны тухай хуулийн дагуу огцордог тэр үндэслэл рүү нь тодорхой үндэслэлтэй болгож өгөх нь зүйтэй шүү дээ. Жил, жилээр гэдэг юмуу, хагас жилээр байдаг юмуу. Жилд нэг удаа л өвөл болдог юм чинь жилээр л байх байх.

 **П.Алтангэрэл:** -Сая Д.Энхбат гишүүний ярьдаг саналыг яриад эхэллээ. Д.Энхбат, Ц.Сэдванчиг, Н.Ганбямба гишүүд ийм санал оруулж ирсэн. Үүнийг эхлээд ярья.

 “Нийслэлийн агаарын бохирдлыг бууруулах арга хэмжээний төлөвлөгөөг Засгийн газар боловсруулж, жил бүр УИХ-д батлуулж, тайлагнана” гэсэн саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 2

 Бүгд 11

 Гишүүдийн олонхийн саналаар дэмжигдлээ.

 Р.Буд гишүүний 7.1-ийг хасъя гэдэг заалт байна. Цахилгаан станцад ашиглахаас бусад зориулалтаар түүхий нүүрс тээвэрлэх, борлуулах, хэрэглэх.

 **Р.Буд:** -Монголын төр ийм зоонд амьдарч байгаа бол тэгж амьдар, тийм зоонд амьдарч байгаа бол ингэ гэх нь ээ. Энэ чинь болохгүй шүү дээ. Үндсэн хуулийн заалт зөрчигдөх учраас үүнийг нь хасвал яасан юм бэ?

 **Г.Батхүү:** -Түүхий заалт түлэхгүй байх бололцоо, нөхцөлийг бүрдүүлж өгдөг, эсвэл бага түлдэг болгох хэрэгтэй.

 **П.Алтангэрэл:** -Энэ дээр хязгаарлалтын бүс тогтоосон байгаа шүү дээ.

 **Д.Баттулга:** -Ерөнхийлөгчтэй, хууль санаачлагчтай ярьж байгаад тантай ярьж байгаад дахиад оруулаад ирвэл яасан юм бэ? Бид ч бодъё, та ч бодъё. Яг үүгээрээ бол болохгүй байна. Санааг ойлголоо. Тийм учраас хамтарч бодож байгаад ямар томъёоллоор яаж оруулах вэ гэдгийг Р.Буд гишүүнтэй ярьж байгаад дараа нь оруулъя.

 **П.Алтангэрэл:** -Р.Буд гишүүний саналыг эргээд ярья. Хариуцлагын санал, энэ хоёрыг эргэж яриад, 2/3-аар босгохгүйгээр өөр ямар зам байна вэ?

 **Д.Баттулга:** -Бид нар өнөөдөр сууж байгаад анхны хэлэлцүүлгийн санал дээр томъёоллыг нь оруулчихъя.

 **Н.Тунгалаг:** -Анхны хэлэлцүүлэг дахиж орохгүй.

 **Д.Энхбат:** -Журмыг нь Засгийн газар ч юмуу батлах ёстой байх. Нүүрсээ хаа гэдэг журам батлаад. Тэр журмаар батлах.

 **Д.Баттулга:** -Тэгвэл бараг хасчихсан ч болох юм байна. Тэгээд дараа нь журам дээрээ оруулъя.

 **П.Алтангэрэл:** -7.1 дэх заалтыг хасах саналыг дэмжиж байгаа гишүүд гараа өргөнө үү.

 Зөвшөөрсөн 7

 Татгалзсан 4

 Бүгд 11

 Гишүүдийн олонхийн саналаар дэмжигдлээ.

 Намын бүлгийн санал дээр санал хураалгах ёстой юм байна. Энэ нь гишүүдийн зарчмын зөрүүтэй санал дээр туссан саналууд байгаа юм.

 1.Монгол Улсын Үндсэн хуулийн 38 дугаар зүйлд Монгол Улсын Засгийн газар нь төрийн гүйцэтгэх дээд байгууллага бөгөөд төрийн хуулийг биелүүлж, аж ахуйн нэгж, нийгэм, соёлын байгуулалтыг удирдан чиглүүлэх үүргийг хэрэгжүүлнэ гэж заасны дагуу төрийн бодлогын хэрэгжилтийг хангах үүргийг Засгийн газар хэрэгжүүлэх тул Үндэсний хороог Засгийн газрын дэргэд Ерөнхий сайдаар ахлуулан байгуулах нь зүйтэй. Ерөнхий сайдаар ахлуулсан Үндэсний хороо нь Нийслэлийн агаарын бохирдлыг бууруулах тухай хууль баталсантай холбогдуулан авах арга хэмжээний тухай тогтоолыг хэрэгжүүлэх ажлыг хариуцуулах. Энэхүү өөрчлөлт орж байгаа тул хуулийн төслийн 9 дүгээр зүйлийг хасах. 9 дүгээр зүйлээр санал хураасан.

 2.Нийслэлийн агаарын бохирдлыг бууруулах, гэр хорооллыг барилгажуулах, дэд бүтцийг хөгжүүлэх, Нийслэлийн Засаг даргын Тамгын газар онцгой үүрэг гүйцэтгэх учир Нийслэлийн Засаг даргын эрх үүргийг хуулийн төсөлд нэмж тусгах. Энэ нь ерөнхий агуулгаараа зарчимд ороод явчихсан.

 3.Үндэсний аюулгүй байдлын зөвлөлийн ажлын албаны үндсэн чиг үүрэгт хамаарахгүй тул төслийн 13.1 дэх заалтыг хасах. Энэ заалтыг санал хураагаад хассан.

 4.Засгийн газрын 2008-2012 оны үйл ажиллагааны хөтөлбөрт тусгаад хэрэгжүүлж байгаа тул хуулийн төслийн 10.1.5 дахь заалтыг хасах. Энэ хасагдсан.

 5.Хуулийн төслийн 14.1-д “хангалтгүй биелүүлсэн бол” гэсний дараа “тухайн шатны төрийн албан хаагч Төрийн албаны тухай хуульд заасан арга хэмжээ авна” гэж заах. Энэ хэвээр үлдсэн, дэмжигдээгүй.

 6.Хуулийн төслийн 1.1-д “нийслэл хот” гэдгийг “нийслэлийн” гэх. Энэ редакцийн чанартай зүйл.

 7.Хуулийн төслийн 10.1.4 болон 10.1-д Улаанбаатар хот гэснийг “нийслэлийн” гэж өөрчлөх. Энэ ерөнхийдөө редакцийн чанартай юм байна.

 Ингээд эхний хэлэлцэх асуудлаа хэлэлцэж дууслаа. Энэ хууль хоёрдугаар хэлэлцүүлэгт ороод явах нь.

 Санал, дүгнэлтийг Г.Баярсайхан гишүүн уншиж танилцуулъя.

 Хоёр дахь асуудал.

 2010 оны ажлын тайланг та бүхэнд тараасан. Мөн төлөвлөгөөний төслийг тараасан. Төлөвлөгөөний төсөл дээр саналын хуудас өгсөн. Ингээд энэ төлөвлөгөөний төсөлд нэмэх санал байвал ажлын албандаа өгөөд, найруулаад дахин уулзаад, төлөвлөгөөгөө ерөнхийд нь батлах уу?

 **Г.Батхүү:** -Төлөвлөгөөний төслийг сая авлаа шүү дээ.

 **П.Алтангэрэл:** -Төлөвлөгөөний саналаа өнөөдөр өгөөрэй. Зарчмын хувьд дэмжиж байна уу гэдгийг асуугаад явъя. Саналыг хүн бүрээс авна. Уг нь өчигдөр тараасан.

 Хуралдаан өндөрлөв.

 **Соронзон хальснаас буулгасан:**

ХУРАЛДААНЫ ТЭМДЭГЛЭЛ ХӨТЛӨГЧ

 Б.БАТГЭРЭЛ